Uzagrotechsanoat - Тошкент “Агрегат заводи” АЖ\n02:53:00(GMT +5), 2 iyun 2020\nТошкент “Агрегат заводи” АЖ\nУ қишлоқ хўжалиги машиналари – пуркагичлар, чигит экиш сеялкалари, ўроқ машиналари ишлаб чиқаришга ихтисослашган.\nТошкент “Агрегат заводи” АЖнинг тарихи 1955 йилнинг март ойига тўғри келади. Завод фаолиятини қисқа муддатларда 4-ПЗУ ер насоси қурилмаси, сўнгроқ эса ДДА-100 ёмғирлатувчи машинасини ишлаб чиқаришни йўлга қўйишдан бошлаган. Дастлаб у "Тошкент ирригация машинасозлиги заводи” деб номланди. 1959 йилда завод трактор ва қишлоқ хўжалиги машинасозлигига қайта ихтисослаштирилди ва Т24.3В қаторлар орасига ишлов берувчи тракторларни ишлаб чиқаришни ўзлаштирди. Шу муносабат билан завод “Ўзбек трактор-йиғиш заводи” деб номлана бошлади ва 1960 йилнинг биринчи чорагидаёқ 1400 та трактор ишлаб чиқарди.\n1961 йили завод ХВС-1,2 русумли қўш қаторли пахта териш машиналари учун ўзиюрар шасси ишлаб чиқаришни ўзлаштиришга муваффақ бўлди. 1964 йилдан бошлаб завод тракторлар ишлаб чиқариш билан биргаликда янги мураккаб маҳсулот – қишлоқ хўжалиги машиналари ва комбайнлар учун редукторлар ишлаб чиқара бошлади. 1968 йили завод ўша давр учун анча қудратли ҳисобланган Т28-Х4 тракторини серияли етказиб беришни бошлади. Бу эса дунёда биринчи бўлиб тўрт қаторли “Ўзбекистон” пахта териш машинаси ишлаб чиқаришни йўлга қўйиш имконини берди.\nЗавод шу йилнинг ўзида йилига 22 мингта трактор ишлаб чиқариш маррасига эришди. 1972 йилдан бошлаб завод “Тошкент агрегат заводи” деб қайта номланди. Тракторларни йиғиш “ТТЗ”га топширилди, бироқ орқа ва икки ғилдиракли олди кўприклар ишлаб чиқариш заводга бириктириб қўйилди. Шу пайтнинг ўзида энергетика ва транспорт хўжалиги объектлари қурилиши ҳажмининг ортиши ҳисобига, мослашувчан ишлаб чиқариш тизимлари жорий этилди.\n1980 йилдан бошлаб танаворларга термик ишлов бериш агрегатларини ишлаб чиқариш тўлиқ йўлга қўйилди. СНЦ печлари линияси ҳамда гальваноқопламали янги автоматик линия ўрнатилди ва жорий этилди. 90-йилларга қадар завод универсал ер ҳайдаш ва пахтачилик тракторларига олд ва орқа кўприклар, собиқ Иттифоқ республикаларига етказилиб берилувчи турли машина ва механизмларга махсус редукторлар ва уларнинг эҳтиёт қисмлари сингари алоҳида тугунлар ва агрегатлар ишлаб чиқаришга ихтисослашди.\n1996 йилнинг ноябридан бошлаб завод “Агрегат заводи ОТАЖ” – очиқ турдаги акциядорлик жамиятига, 1999 йилнинг сентябрида эса “AGREGAT ZAVODI” ОАЖ га айлантирилди.\nҲозирги пайтда заводнинг асосий маҳсулотлари: Вентиляторли ОВХ-600 ғўза пуркагичи, Штангали ОШХ-12-1А ғўза пуркагичи (гербицидлар билан ўғитлаш мосламаси), “АGRIMONDO” (Италия) ва “KUHN” (Франция) фирмаси билан ҳамкорликда тайёрланган осма “HORIZON” пуркагичи, тиркамали ОВМ-1500.\nШунингдек, завод “KUHN” фирмаси билан ҳамкорликда ерни тайёрлаш машиналари (плуглар, ротацион сихмолалар, ерни чуқур юмшатгичлар) ва орқаосмали ротацион ўроқ машиналар ҳам ишлаб чиқаради. Қишлоқ хўжалиги машиналаридан ташқари завод маҳсулотлари жумласига НШ-10, НШ-32, НШ-50 шестерняли насослар, мотор-редукторлар, умусаноат мақсадларига мўлжалланган редукторлар, турли хилдаги универсал ва махсус редукторлар ҳам киради.\n2005 йили импорт тўпламлари асосида тажриба синови ўтказилди ҳамда чигит ва бошқа экинлар экишга мўлжалланган тўрт қаторли пневматик сеялка ҳамда ВТ 150 ва Т4А тракторлари учун плуглар ишлаб чиқариш ўзлаштирилди. Хорижда ишлаб чиқарилган замонавий технология ва ускуналарни жорий этиш заводга юқори жаҳон стандартлари даражасидаги деталлар ва буюмлар, тракторлар ҳамда қишлоқ хўжалиги машиналарига эҳтиёт қисмлар ишлаб чиқариш имконини беради.\nАйни пайтда заводда ишлаб чиқаришнинг қуйидаги турлари мавжуд:\n- ерга ишлов бериш техникалари ишлаб чиқариш;\n- холдинг ички кооперацияси бўйича тугунлар (узеллар) ва редукторлар ишлаб чиқариш;\n- тракторлар ва қишлоқ хўжалиги машиналарига эҳтиёт қисмлар ишлаб чиқариш.\n2009 йилнинг март ойидан бошлаб завод собиқ “Ўзбекқишлоқмаш” ОАЖда илгари ишлаб чиқарилган СЧХ-4Б чигит экиш сеялкасини тайёрлаш тизимини йўлга қўйди. Алоҳида буюртмалар асосида завод буюртмачининг чизмалари ёки намуналари асосида детал ва тугунларнинг (узелларнинг) ёлғиз нусхаларини ҳам ишлаб чиқаради.


Каримберди Тўрамурод. Ғаройиб тўй (ҳикоя) - www.ziyouz.uz\nБош саҳифа Ўзбек насри онлайн антологиясиКаримберди Тўрамурод (1960)Каримберди Тўрамурод. Ғаройиб тўй (ҳикоя)\nКаримберди Тўрамурод. Ғаройиб тўй (ҳикоя)\n— Келин йўқ! Эшитаяпсизларми, келин ҳеч қаерда йўқ!\n— Адолатнинг қизи қочиб кетибди!\nОналарининг қирқи чиққан кун эди.\nТўрт-беш чинни лагани, косалари, ўнтача чойнаги, йигирматача пиёласини бир тугунга тугиб кўтарди.\n— Энам “Мен ўлсам чинниларим сенга қолади”, деб васият қилган эди, — деди Адолат унинг ҳаракатига ҳайрон қараб турган укасига.\n— «Энам васият қилган», деб энам тупроққа қўйилмай туриб ҳамма кийимларини олиб кетдингиз. Учи ўтиб тахмондаги гиламларни ҳам ташиб олдингиз. Энди эса, чинниларга ёпишдингиз, уялмайсизми, опа? Шу билан васият қилган нарсалари тугайдими ишқилиб? Энам “Укангнинг оиласига ҳам уч-тўртта чойнак-пиёла қолдир, унинг ҳам бола-чақаси бор, улар нимада чой ичишади, нимада овқат ейишади? Укангнинг болаларига ҳам инсоф қилгин, қизим”, деб васият қилганлари йўқмиди, опа? — деди унинг қилиғидан ранжиган Диёрбек. — “Ақалли чети учган пиёлаларни ҳам қолдирмай олиб кет”, деганмиди энамиз, опа?\n— Деган, худди ана шундай деган, бўлдими? — деди Адолат лаби титраб. — Ана, тунука товоқлар билан алюмин кружкалар қолаяпти, шунисига ҳам шукур қил. Лекин бир келсам энамдан қолган пўлат қозонни ҳам олиб кетаман, эсингда турсин! Энам васият қилган…\nАдолат кета-кетгунча нола қилиб кетди. Қарғаб кетди. Ер муштлаб кетди. Аччиғининг зўридан кўприкдан айланиб келишга ҳам сабри чидамай, суви камайиб қолган Тентаксойдан кечиб ўтиб кетди.\nЖаласойликлар Адолатнинг бу нолаю фиғонларига кўп эътибор бериб ҳам ўтирмадилар.\n— Ўзи шу Адолат қизлигида ҳам жуда шатта эди, — деди бир неча хотинлар билан суҳбатлашиб ўтирган Хосият момо. — Ҳалиям шатталиги қолмапти.\nАдолатнинг шу хулқи сабаб бўлиб, уни келин қилишга Жаласойда бировнинг юраги бетламаган. Тентаксойнинг нариги бетидаги Сойгўзар қишлоғига келин бўлиб тушган эди.\n— У ёқ-бу ёқни қаранглар, бутун бошли келин йўқолиб қолмас? Пешинда уйида экан. Бир ёққа чиқиб кетмагани аниқ. Дугоналарининг уйларини кўринглар!\nБутун қишлоқ оёққа турди. Келин бўлмишнинг барча дугоналариникини кўриб чиқишди, дугона эмасларнинг уйларини ҳам кўриб чиқишди. Келин йўқ!\nЙигирма йил деганда ўртага одам қўя-одам қўя Диёрбек опаси билан ярашди. Ўша куни Диёрбекникида байрам бўлиб кетди. Қўй сўйилди. Қавму қариндошлар чақирилди. Боболарнинг дуоси олинди, момоларнинг дуоси олинди. Кўп яхши гаплар айтилди, чиройли тилаклар билдирилди.\n— Мана шу жияним Ноилаойни ўғлим Ўктамжонга келин қилсак, нима дейсизлар? — деди Диёрбек қариндошларга.\n— Жуда яхши бўлади, — деди Бердимурод оқсоқол. — Адолат Сойгўзарга тушувди, унинг ўрнига қизи қайтади.\n— Опа, нима дейсиз? Ўктамим ҳам унча-бунча полвон йигит эмас, икки марта чемпион бўлган. Наврўздаги курашда “тобоқ”қа қўйилган “Нексия” машинасини ютиб олган, — деди Диёрбек. — Қиз берсангиз полвонга беринг-да, опа?\n— Қизимни Ўктамингга берганим бўлсин! — деб юборди Адолат ҳам. — Шанба куни тўйни олиб бор, фотиҳа қиламиз. Аммо тўйни зўр қилиб олиб бор, опангнинг ҳам Сойгўзарда ўзига яраша дўст-душмани бор. Кўролмайдиганларим ҳасаддан ўлсин, дейман-да, Диёрбекжон!\n— Бу ёғидан ғам еманг, опа!\n— Ўлиб қолсам тегмайман ўша айиқполвонга!\nЗебо дугонасининг бу гапидан ҳайрон бўлди.\n— Ноила, бу нима деганинг? Ахир, аянг тоғанг билан эндигина ярашган бўлса, энди қуда-анда бўламиз деб туришганда сен бундай қилсанг, улар яна юз кўришмас бўлиб кетадилар-ку?\n— Аям ҳам ўша куни қизиқ устида хўп деб юборган экан, кейин бир неча марта “Бекор қилибман, анави тоғангнинг эркатой хотинчаси сенга кун бермайди”, деди.\n— Нега фотиҳагача айтмадинг унда? Ахир, фотиҳа тўйларинг бўлди. Ҳалиям одамларнинг оғзидан тушмайди куёв тараф берган тўй, сарполарнинг таърифи.\n— Сарполари бошини есин, нима, бошқага тегсам сарпо бермайдими?\n— Беришга берар-у, бошқа деганинг Ўктам полвондай бўлармикан, Ноила? Кечагина “Тоғамнинг ўғли зўр полвон, туманда тенги йўқ”, деб оғзингдан бол томиб мақтаётувдинг-ку?\n— Шу полвонлиги учун ҳам тегмайман. Айиққа ўхшайди.\n— Полвон йигитлар шунақа, … бақувват бўлади-да, — деди Зебо ажабланиб. — Жон демайсанми шундай йигитга тегаётганингга. Бирорта пачақ болага тегсанг нима қилардинг?\n— Ўзинг тегиб ола қол, шунча яхши бўлса ўша айиқполвон.\n— Менга совчи қўйганида жон-жон деб тегиб олган бўлардим, — деди Зебо дилидагини яширмасдан. — Полвонларни яхши кўришимни биласан. Ўзим ҳам отам таъқиқлаб қўймагунича мактабдаги кураш тўгарагига қатнаганим эсингдадир? Қани эди, менга ҳам бирорта зўр полвон йигит уйланса-ю, полвон болаларнинг онаси бўлсам. Битта сиримни айтайми, полвонга тегсам еттита ўғил туғардим. Еттовиниям полвон қилардим. Етти полвон ўғлим билан фахрланиб, дунёдан беармон ўтардим. Болаларимнинг болалари ҳам полвон бўларди. Эссиз, шундай полвоннинг қадрига етмай айтиб ўтирган гапингни қара.\n— Кечқурун мен билан учрашгани келади, бирга чиқ. Шу гапларингни ўзинг унга айтасан!\n— Чиқаман ҳам, айтаман ҳам!\nЗебо ростдан ҳам Ноила билан бирга чиқди.\nЎктам ҳам бир ўртоғи билан келган экан. У йигит билан Зебонинг гапи қовушмади. Нарироқда Ноилага гапираётган Ўктамга бир-икки зимдан кўз солди. “Адашдинг, полвон, адашдинг, бу сенинг тенгинг эмас. Ноила полвоннинг қадрини билармиди?” деб ўйлади ичида. Ноила унга ёлғондан ноз-фироқ қилаётганини кўриб ғаши келди.\n— Ноила, ўзинг борарсан, мен кетдим!\nЗебо бошқа бир сўз ҳам демади, унга гапирганларга ҳам қулоқ солмади, кетди-борди.\nЯрим кечаси Ноила унинг деразасини чертди.\n— Тегмасанг очиғини айтиб қўя қолмайсанми, тегмайман деб. Нима қиласан тегмайдиган одамингга нозланиб? — деди аччиқ билан Зебо Ноила ичкарига киргач. — Яна совғаларини ҳам қайтармасдан олдинг?\n— Жўрттага қилдим, ажаб қилдим, — деди Ноила қошларини чимириб. — Сенинг унга ҳавас билан термулиб турганингни кўрганим учун шундай қилдим. Сени куйсин деб шундай қилдим, Зебо.\n— Сен ўзи дўстмисан, душманмисан, Ноила? — ҳайратга тушди Зебо.\n— Сен-чи, бировнинг куёвига суқланиб қарашга уялмаган сен дўстмисан, душманмисан?\n— Сенга тушунмадим, — деди Зебо. — Гоҳ у … айиқполвонга тегмайман деб уни ҳақорат қиласан, гоҳ уни қизғониб рашк қиласан. Ўзинг нимани исташингни олдин аниқлаб олсанг бўларди, дугонажон?\n— Бу энди менинг ишим, сен аралашма. Аммо нимани хоҳлашимни билгинг келаётган бўлса билиб ол, гапим гап, ўша айиққа тегмайман. Тўй кунигача буни унга айтмайман ҳам. Аямга қилган ёмонликлари учун улар катта харажатга тушишларини истайман. Тўй куни ҳаммасини билади. Тўй куни мени топиб бўлибди.\n— Жинни экансан, Ноила, — афсусланди Зебо. — Унутма, “Ким қилмағай, ким топмағай”, дебдилар.\n— Келин қочиб кетибди!\n— Ноила қочиб кетибди!\nКуёвнавкарлари билан келиб, чимилдиққа кирган куёв ташқаридан эшитилаётган гап-сўзларни эшитиб ўтирди. Ўртоқларига имо қилувди улар ҳам бирин-кетин чиқиб кетишиб, Ноилани ахтаришди. Ўктамнинг ёнида битта Зиёдулла полвон қолди, холос.\nИкки соатча вақт ўтди.\n— Ўктам, келин қочиб кетгани ростга ўхшайди, бундай ўтиравериш ўлим. Тур, кетдик!\n— Келинсиз тўйхонага қандай кириб бораман, Зиёдулла? Келинсиз нима деб кириб борамиз?\n— Келин бўлмаса нима қиласан? Тур, кетдик, дўстим! Қиз деганининг тухуми тиллодан эмас, полвон! Бу қиз қадрингни билмаган бўлса бундан минг марта чиройли қизлар полвонга жон-жон деб тегади, кетдик!\nЎктам чопонининг этагини силкиб ўрнидан турди.\nЭшик олдида аммасига дуч келди.\n— Амма, шунақа ниятларингиз бор экан, эртароқ айтмайсизларми? — деди Ўктам аммасига. — Мени ер билан битта қилдингиз-ку? Йигит бўлиб бирор даврадан бош эгиб чиқмаган эдим. Аммо бу гал бошим ёмон эгилди, амма, ёмон эгилди!\n— Мен ҳам унинг ниятидан бехабарман, Ўктамжон, билмадим у ергина ютгур қай гўрда пусиб ўтирибди экан? Бироз шошма, келиб қолар, қишлоқдан чиққан эмас.\nНоиланинг қаерга беркинганини “Қани, нима томоша кўрсатар экан?”, деб эрталабдан уни зимдан кузатган Зебо биларди. У ҳамма тўй ташвиши билан овора бўлиб қолганда кечга томон ҳеч кимга сездирмай қишлоқ пастидаги одамлар тандир учун қизил тупроқ кавлаб олавериб, ғорга айланган унгурга кириб кетганини кўрган эди. Табиийки, уни ғордан излаш ҳеч кимнинг эсига ҳам келмас эди. Зебо бир хаёли айтай ҳам деди, аммо “Қайтанга топилмагани яхши, барибир Ноила бу полвонга муносиб хотин бўлолмайди, уни бахтли қилолмайди, баттар бўлсин”, деб айтмади. Лекин барибир одамлар уни тополмай асабийлашаётганини кўриб, полвон йигит келинсиз чиқиб кетса юзи шувит бўлишини ўйлаб, Ноиланинг қаердалигини айтишга қарор қилди ва чимилдиқ илинган уйга қараб йўл олди. Аммо ана шунда кутилмаган воқеа содир бўлди.\nАламдан юзлари бўғриққан куёв ичкаридан отилиб чиқди ва “Энди нима бўлар экан?” деб тўпланиб турган юзлаб одамларга баланд овозда гапира бошлади:\n— Ўв, биродарлар! Полвоннинг мулзам бўлгани — ўлгани! Мен бугун Сойгўзарга куёв бўламан деб келганман. Уйимда тўй бўлиб ётибди. Тўйхона тўла одам. Бўлар иш бўлди, аммамизнинг қизи хоҳламаса тегмасин. Энди битта гапни айтаман, жон қулоғингиз билан эшитинг. Полвоннинг гапи битта бўлади, мен келинсиз бормайман тўйхонага. Сойгўзарда менга қизини берадиган битта мард борми? Ким менга қизини берса, полвонлик сўзим шу қизини бир умр бошимга кўтараман. Уни бахтли қиламан!\nЎктамнинг бу оташин нутқидан сойгўзарлик дегани бир қалқиб тушди-ку.\n— Э, отангга раҳмат! — деди кимдир.\n— Мард йигит экан! — деди бошқа биров.\n— Ҳақиқий полвоннинг гапи бўлди! — дейди яна кимдир.\nАммо бу гапларни айтган одамларнинг бўй етган қизлари йўқ эди. Бўй қизлари бор эркаклар эса “Бир кунда қизимизни бир йигитнинг қўлига тутқизиб юборсак қандай бўлар экан?”, деган андишада мум тишлашди. Яна бировлари “Бировнинг ўрнига тушиб, қизим бахтли бўлармикан?” деб жим туришни афзал билди.\nЎктам даврада, деворлар ортида бу томошадан лол бўлиб, лаб тишлаб турган қизларга мурожаат қилди.\n— Ҳей, қизлар! Ораларингда Ноиланинг дугоналари ҳам бордир? Мен сизларга кўнглимдагини айтмоқчиман. Ким унинг ўрнига келин бўлса, мен уни бахтли қиламан! Бу чин йигитлик сўзим!\nТўйхона сув қўйгандек жим бўлди. У ер-бу ердан қизларнинг пиқиллаб йиғлаганлари эшитилди. Ноилани қарғаганлари эшитилди.\nОҳистагина айтилган биргина сўздан, қиз боланинг майингина бу овозидан гўё момақалдироқ гумбурлагандек бўлди.\nҲамма шу қиз томонга ўгирилди.\n— Бор, — деди секингина Ўктам томонга бир-икки қадам босган Зебо. — Ноиланинг ўрнига келин бўлишга мен розиман! Аммо ота-онамни чақиринг, уларнинг розилигини ҳам сўранг. Ота-онам оқ фотиҳа берсалар, шу бугуноқ сиз билан тақдиримни бир умрлик қилиб боғлашга, ҳозироқ сиз билан кетишга розиман!\nҲайрат аралаш овозлар тутди тўйхонани.\n— Э, яша, Зебо!\n— Юрагингга балли-е!\n— Эндиги қизларда уят ҳам қолмади, — деди бир киши, аммо у юзлаб ёвқарашлар тиғи остида қолди.\nЗебонинг онаси ҳаммасини кўриб турган эди. Оёғини қўлига олиб уйига югурди. Эрини айтиб келди. Кела-келгунча ҳаммасини айтиб келди. Тушунтириб келди. Ичида “Қизимни бир нима қилиб қўймасин, дадасининг феъли чатоқ”, деб келди-да онаизор.\nОта онаизор хавотир тортган бирор ишни қилмади. Одамлар халқасини ёриб ўтиб, қизига бир олам меҳр билан термулиб турган алпкелбат йигитни кўрди. Унинг қошида ер чизиб турган қизи Зебони кўрди. Секин унинг ёнига келди. Бир ёнига онаизор келиб, мунғайиб турди.\n— Ҳаммасини эшитдим, — деди Зебонинг отаси. — Қизим, кейин пушаймон бўлмайсанми?\nЗебо “йўқ” маъносида бош ирғади.\n— Полвон, эртага қизимизнинг бу қарорини юзига солиб, таъна қилмайсизми?\n— Шу қизнинг мардлигига тан бердим. Мен ҳамманинг олдида қасам ичдим, мен уни бахтли қиламан!\n— Полвон, менам полвон бўлганман, полвоннинг ичидагини биламан. Битта қизим сиздан айлансин. Қизимни сиздай йигитга берганим бўлсин! — Зебонинг отаси кейин тўпланганларга ўгирилди: — Ўв, биродарлар, дуо қилинглар, Ҳайдар полвоннинг қизи бахтли-тахтли бўлсин! Қўшгани билан қўша қарисин! Ували-жували бўлсин!\nАй, биродарлар, Жаласойда бир тўй бўлди, бир тўй бўлди, довруғи етти довондан ошди.\nЗебо “Полвонга тегсам еттита ўғил туғардим. Еттовиниям полвон қилардим, деганида фаришталар омин деган экан.\nЗебо Ўктам полвондан етти ўғил кўрди. Еттовиям полвон бўлди. Ҳар тўйда биттадан соврин олиб келишса, етти соврин бўлди, иккитадан олиб келишса, ўн тўрт соврин бўлди. Айримлари бир тўйда тўрттагача соврин олди. Ҳаммаси олган совринини отасига тақлид қилиб, “Топганимиз шу бўлди”, деб Зебонинг оёғига қўяр бўлди.\n“Аллоҳимдан еттита ўғил сўрабман-у, ўзимга сирдош бўлади, биттагина қиз ҳам бер”, демабман, деб бир-икки сўлиш олган Зебога Аллоҳ таоло бир қиз ҳам берди. Аммо у Зебо орзулагандай онасига сирдош бўлмади. Ўғилларнинг ичида ўғил бўлиб ўсган у қиз, акалари билан кураш тушиб улғайган у қиз, қиз боланинг қўғирчоқларини қўлига бир марта ҳам ушламаган у қиз, ўғил бола кийиниб курашларга чиқадиган, ўғил болаларнинг додини берадиган у қиз саккизинчи ўғил бўлди. Унга бошқача таъриф бериб бўлмади.\nЎктам полвон ҳам ваъдасига вафо қилди. Тўғри, у Зебони бир умр бошида кўтариб юрмади. Зебо ерда юрган кунлари ҳам кўп бўлди, аммо Жаласой Жаласой бўлиб Зебодан ҳам ортиқроқ қадрланган аёлни на аввал кўрди, на кейин кўрди.\nАй, биродарим-ай! У ёғини сўраб нима қилардингиз?\nҲикоямни доим шу жойигача айтиб бергим келади. Аммо доим “Кейин-чи?” дейдиганлар чиқади-да. Мана, сиз ҳам “Ноила нима бўлди?” деб ўтирибсиз.\nНима бўларди, йигит-қизлар бор овози билан “Ёр-ёр” айтиб ўтаётганини эшитган Ноила “Мен бу ерда бўлсам, кимга “Ёр-ёр” айтишаяпти экан”, дея ажаблана-ажаблана яширинган ғоридан чиқиб келганида унинг уйида тўйдан ном-нишон қолмаган, дугоналарига роса кўз-кўз қилган сепларини машиналарга ортиб олиб кетишган, уйлари ўғри урган эгасиз ҳовлидек ҳувиллаб қолган эди.\n“Оқ қиламан, кўк қиламан” деган отаси Адолатнинг бир ўқрайиши билан Ноилани оқ ҳам қилолмади, кўк ҳам қилолмади.\nНоила шундан сўнг қаторасига ўн йил совчи кутди.\nЎн йил деганда уч қишлоқ наридаги хотин қўйган Саттор пиёндан одам келди…\n«Ўзбекистон адабиёти ва санъати» газетаси, 2013 йил 1-сонидан олинди.\n← Аввалги Аввалги Маъмун аш-Шинавий (1914-1994)\nКейинги → Кейинги: Саид Анвар. “Энди нима қиламиз?” (ҳажвия)


Пхеньян АҚШ ва Жанубий Кореяни агрессияда айблади\n06 июл 2022, Тошкент вақти: 08:44\nШимолий Корея ҳукумати АҚШ ва Жанубий Кореяни агрессияда айблаб, ўз қўшнисига қарши уруш бошлашга тайёрлиги ҳақда пўписа қилди.\nБундан ташқари¸ Шимолий Корея давлат агентлиги Вашингтон ва Сеулни келаси ой биргаликда ҳарбий машғулотлар ўтказиш оқбатларидан огоҳлантирди. Пхеньян расмийларининг таъкидича, икки давлат ҳарбий машғулотлар ёрдамида Шимолий Кореяга бостириб киришга ҳозирлик кўрмоқда.\nБироқ Вашингтон ва Сеул бу иддаоларни рад этиб, ҳар йили ўтказилажак ҳарбий машғулотлардан мақсад мудофаа стратегиясини ишлаб чиқиш эканини билдирмоқда.\nРасмий Пхеньян баёноти АҚШ давлат котиби Ҳиллари Клинтоннинг Жанубий Корея сафари арафасида эълон қилинди.\nЖорий ой бошида Ҳиллари Клинтон Шимолий Корея ҳукуматини ракета синови ўтказиш оқибатларидан огоҳлантириб, Пхеньяннинг бу уринишлари халқаро ҳамжамият, жумладан, АҚШ билан алоқаларга жиддий путур етказишидан огоҳлантирди.


Шанба куни Ўзбекистонда 700 нафарга яқин кишида коронавирус ва пневмония қайд этилди\nТОШКЕНТ, 19 сентябрь. /«Дунё» АА/. Кеча Ўзбекистонда коронавирус инфекцияси қайд этилганларнинг сони 579 тага ортиб, умумий касалланганлар 168 минг 437 нафарга етди, деб хабар бермоқда «Дунё» АА мухбири.\nБундан ташқари, 109 кишида пневмония касаллиги аниқланган.\nЯнги касалланиш ҳолатлари республикамизнинг барча минтақаларида кузатилди. Энг кўп ҳолат мамлакатимиз пойтахти (249), Тошкент (106), Фарғона (42) ва Самарқанд (40) вилоятларида қайд этилди.\nСоғлиқни сақлаш вазирлиги маълумотига кўра, кеча коронавирус инфекциясига чалинган 780 нафар бемор ушбу дарддан фориғ бўлган, касалликдан соғайганларнинг умумий сони 162 минг 55 нафарни ташкил этмоқда. Пневмониядан 478 нафар бемор тузалган.\nАйни пайтда юртимиз шифохоналарида 5 минг 194 нафар коронавирусга чалинган ва 3 минг 649 нафар пневмония билан оғриган беморларга даъво чоралари кўрилмоқда.\nКеча 4 нафар бемор коронавирус ва 1 нафар бемор пневмония оқибатида вафот этгани маълум қилинди.\nЎзбекиcтонда ўтган бир суткада давомида ...\n16 август куни Ўзбекистонда 628 кишида коронавирус аниқланди...\n«Вирусга қарши курашда Ўзбекистон минтақ...\nГлобал миқёсда тарқалган янги типдаги коронавирус – COVID-19 унинг оқибатларига қарши кура...


Россия Бош вазири Михаил Касянов бугун ҳукуматга мамлакат иқтисодиёти юзасидан ҳисобот бериб, жорий йилда инфляция 12 фоиздан ошмаслигини таъкидлади.\n19 апрел 2021, Тошкент вақти: 04:38\nКасяновга кўра, шу йилнинг биринчи ярмида Россия ялпи ички маҳсулоти 7,2 фоиз, саноатдаги ишлаб чиқариш ҳажми 6,8 фоизга ўсган. Бу ўтган йилнинг биринчи ярми кўрсаткичларидан икки баробар кўпдир.\nШу билан бирга Россияга ётқизилаётган хорижий сармоялар ҳажми 12 фоизга ошган.\nКасянов бу ўзгаришларни ижобий баҳоласа-да, улар узоқ муддатли эмаслигини айтиб ўтди.


11 апрел 2021, Тошкент вақти: 12:10\nХалқаро мобил алоқа ширкатлари Ўзбекистонда изчил ўсиб бораётган бозорга сармоя қилиш имконидан фойдаланиб қолишга ошиққан пайтда бу мамлакат президенти қизининг қанчалик пулга ўч бўлгани уларнинг тушларига кирмаган.\nМиранда Патруцич (OCCRP)\nЎзбекистон Президенти Ислом Каримовнинг тўнғич қизи Гулнора Скандинавия давлатлари ва Россияга доир TeliaSonera ва VimpelCom ширкатларининг Ўзбекистонда фаолият қила олишлари учун пора олганликда айбланмоқда. Уюшган жиноятчилик ва коррупцияни ёритиш лойиҳаси (OCCRP) қўлга киритган ҳужжатлар тўнғич қизнинг аввал хабар қилинганиданда очкўзроқ ва иддао қилинган коррупция кўлами анча кенгроқ бўлганини кўрсатади.\nOCCRP қўлга киритган молиявий ҳужжатлар Гулнора Каримова халқаро телеком ширкатларидан 1 миллиард АҚШ долларидан ортиқроққа тенг маблағ ва ширкатлардаги улушларни ундириб олган бўлиши мумкинлигига оид тафсилотларни фош этади. Айни пайтда, қашшоқликка юз тутган Ўзбекистонда телеком ширкатлари мижозлари мобил хизмат учун тўлайдиган ҳақ дунёдаги энг қимматлардан бири ҳисобланади.\nOCCRP Каримова телеком соҳасига алоқадор камида олтита ширкат, жумладан толали оптик кабелларини ётқизиш ҳамда WIMAX ва WIFI хизматларини йўлга қўйиш билан шуғулланган компаниялардан пул ундиришда айни бир хил схемалардан фойдаланганини аниқлади. У ўз талабларига кўнган ширкатларга лицензия олишда ёрдам берган, шартларни қабул қилмаганларни эса, жуаладан АҚШга доир учта ширкатни мамлакатдан чиқартириб юборган.\nУ ўзи тузган схемалар ёрдамида ўмаргани тахмин қилинаётган миллионлар Ўзбекистонда пенсия ва соғлиқни сақлашга сарфаланиши мумкин эди. Бунинг ўринга бу маблағлар президент қизига доир оффшор ҳисоб рақамларга тушган ва дунёнинг турли нуқталарида, жумладан Францияда ҳашаматли қаср ва Ҳонг Конгда қимматбаҳо пентхауз уй сотиб олишга сарфланган. Унга доир бизнес ҳужжатларнинг барчаси ошкор бўлмагани боис, Каримова қўл ургани иддао қилинаётган тамагирлик ва порахўрлик жараёнларида айланган пуллар ҳатто 1 миллиард АҚШ долларидан анча кўпроқ бўлиши эҳтимолга яқиндир.\nГулнора Каримова қўл ургани иддао қилинаётган порахўрлик жараёнида айланган пуллар 1 миллиард АҚШ доллариданда кўпроқ бўлиши эҳтимолга яқиндир.\nХалқаро ширкатлар ўзларининг айбсизлиги ва президент қизининг тузоғига билмай илиниб қолганларини иддао қилаётган бўлса-да, Каримова сурбетларча очиқчасига фойдалангани айтилаётган схемалар бу ширкатларнинг унга пора бераётганларини билмаганликларини эҳтимолдан соқит қилади.\nКаримова йиллар давомида матбуот сарлавҳаларидан тушмай келган. Бир пайтлар отасининг вориси сифатида кўрилган Каримова бугун унинг қаҳрига учраб, уй қамоғига олинган. Ўзбекистон прокурорлари у тузган уюшган жиноий гуруҳ ҳужжатларни қалбакилаштириш, шантаж ва тамагирлик орқали давлатдан 53 миллион АҚШ долларига тенг маблағни ўмарганликда айбламоқда. Бу жиноятлар, ўзбек терговчиларга кўра, унинг Ўзбекистон ҳаво йўллари, Coca Cola ва бошқа ширкатларни ўз назоратига олгани билан боғлиқ бўлган. Унга қарши жиноят иши очилганидан бери бизнеслари ёпилиб, унинг бир неча ҳамкори ҳибсга олинди ва қисқа муддатларга қамоққа ҳукм этилди.\nАҚШда таҳсил олган Каримова ўзини баъзан поп юлдуз, баъзан эса мода дизайнери, жаҳон таниган олифта, дипломат ва ошиғи олчи тадбиркор сифатида тақдим этган. Лекин афтидан унинг ҳақиқий маҳорати сиёсий коррупциянинг шавқатсиз услубида намоён бўлган. Каримованинг собиқ ёрдамчиларига кўра, у тамагирлик ва президент қизи мақомидаги нуфузидан фойдаланиб, истаган нарсасига эришгани ҳамда бунинг эвазига катта миқдордаги пора ва ширкатларда ўз улушига эга бўлишга муваффақ бўлган. Айни пайтда, ҳужжатлардан аён бўлишича, у ҳар қандай шантажчи каби бир марта пора олиш билан тинчимаган, ширкатлар ҳар сафар лицензияни янгилашига эҳтиёж пайдо бўлиши биланоқ у янгидан ҳақини талаб қилган. Wikileaks ошкор қилган АҚШ элчихонасига доир каблограммалардан бирида у Ўзбекистонда энг ёмон кўрилган шахс сифатида тасвирланган.\nКаримованинг собиқ ёрдамичисига кўра, у ўзи бизнесни бошқаришга уринмаган, балки ўз улушини олиб, ортиқча эътибор қаратмаслик учун имкон қадар тезроқ қочишни хуш кўрган. Аслида Каримова, унинг жамоатчилик орасидаги имижидан фарқли ўлароқ, ҳеч қачон пичоққа илинадиган бизнес бошламаган.\nУ телеком соҳасида амалга оширган фаолияти билан боғлиқ айбловлар расман эълон қилинганича йўқ, лекин бу жараён ичида айланган пуллар Каримовага ҳозирча қўйилаётган айбларни анча ортда қолдиради.\nКаримованинг телеком соҳасидаги олди-бердилари илк бор 2012 йилда Швед жамоатчилик телевидениеси тайёрлаган репортажлар туфайли ошкор бўлди. Ундан кейин Швециянинг ТТ хабар агентлиги ва Норвегияда чиқадиган Klassekampen газетаси ҳам қатор материалларни эълон қилди. Репортажларнинг барчаси OCCRP билан ҳамкорликда тайёрланди. Бу материаллар Швеция ва Финляндияга доир TeliaSonera ҳамда Россия ва Новегияга қарашли VimpelCom компаниялари Ўзбекистонда мобил алоқа лицензияларини қўлга киритиш мақсадида Каримовага миллионлаб доллар тўлаганини ошкор қилди. TeliaSonera ва VimpelCom ширкатлари ҳозирда Швеция, Ҳолландия ва АҚШ расмийлари томонидан тергов қилинмоқда.\nБир пайтлар отаси Ислом Каримовнинг вориси сифатида кўрилган Гулнора ҳозирда унинг қаҳрига учраб, уй қамоғига олинган.\nOCCRP қўлга киритган ҳужжатларга кўра, Каримова телком соҳасидаги ширкатлардан 1 миллиард АҚШ долларидан ортиқроққа тенг пул ва ширкатлардаги улушларни ундириб олган. TeliaSonera 381 миллион АҚШ доллари тўлаган ва яна қўшимча 75 миллион доллар ваъда қилган; VimpelCom ва унинг Россиядаги эга ширкати Alfa Telecom 176 миллион АҚШ доллари берган; Россиянинг МТС компанияси 350 миллион АҚШ доллари тўлаган. У шунингдек, яна иккита бошқа ширкатдан Ўзбекистонда толали оптик линияларни ётқизиш ҳамда WiMAX ва WIFI хизматлари учун 90 миллион долларга яқин пул олган.\nШвеция Бош прокуратураси терговчиси Гуннар Стетлернинг OCCRP-га айтишича, TeliaSonera ширкатига нисбатан айблов шу йилнинг охирига қадар эълон қилинади.\nКаримовага доир ҳужжатлар ва у билан ишлаган одамларга кўра, президент қизи бойлик орттиришнинг асосан учта усулидан фойдаланган. Баъзан у ҳадя сифатида нишонга олинган ширкатнинг улушини талаб қилган ёки маҳаллий ҳамкор сифатида қалбаки фирма очиб, гўёки сармоядор сифатида ҳаракат қилган. Баъзан эса, тегишли лицензияни қўлга киритишда ўзининг шахсий кўмаги ва лоббичилик фаолияти учун мукофот пули тўланишини талаб қилган. Иддао қилинаётган яна бир усул оддий, ширкатлар хўжайинларини қамоққа олиш ёки мамлакатдан чиқариб юбориш билан қўрқитиш орқали ўз талабларига бўйсиндириш бўлган. У сердаромад телеком соҳасига алоқадор ширкатлардан мутлақо текинга улуш (унинг одатий ставкаси 26 фоиз бўлган) ундириб олишда шавқатсизлик билан ҳаракат қилган. Шартномаларга бу ширкатларни келгусида унинг улушини бир неча баробар қимматроққа сотиб олишга мажбур этувчи шартлар киритилган.\n2001 йил охирларида у АҚШда эридан ажрашиб, ватанига қайтгач, қароргоҳи Атлантада жойлашган International Communications Group (ICG) ширкати президенти Шоҳид Феруз билан танишиб қолади. Ундан ўн йилча аввал ICG Ўзбекистон ҳукумати билан ташкил қилинган Уздунробита қўшма корхонаси Марказий Осиёдаги биринчи мобил операторига айланган эди.\nКаримованинг Ферузга таклифи очиқ, ойдин ва оддий бўлди: ўзининг маслаҳат хизматлари эвазига мобил операторининг 20 фоизи талаб этилди.\nГулнора Каримова сердаромад телеком соҳасига алоқадор ширкатлардан мутлақо текинга улуш (унинг одатий ставкаси 26 фоиз) ундириб олишда шавқатсизлик билан ҳаракат қилган.\n2001 йил Каримова учун Ўзбекистон телеком бозорига киришнинг қулай фурсати эди. 29 миллион аҳолиси билан атиги 12 минг мобил алоқа абоненти бўлган Ўзбекистон бутун Европа ва Евроосиё минтақаларидаги бозори катта ўсиш потенциалга эга бўлган саноқли мамлакатлардан бири эди. Бу даврда йиллар давомида изчил ўсиб келган Россия ва Европадаги телеком ширкатларида секинлашиш кузатила бошлаган эди. Ҳамма Ўзбекистон телеком бозорида ўз улушига эга бўлиш иштиёқида эди. 2012 йилга келиб, ўзбек бозоридаги абонентлар сони 25 миллионга етди.\nКаримованинг собиқ ёрдамчиси Фарҳод Иноғомбоев АҚШ судига киритган бидиришномасида, “у ўз ёрдамисиз Уздунробита йўқ қилинишини тақозо этувчи вазиятни яратди”, дейилади. У америкалик сармоядорларни ўз талабларига бўйсинишга мажбурлаш учун уларнинг лицензиялари ҳукумат томонидан бекор қилинишини кафолатлаган.\n1994-2001 йиллар оралиғида Иноғомбоев Дубайда Каримованинг собиқ эри, асли ақфғонистонлик ўзбеклардан бўлган АҚШ фуқароси Мансур Мақсудийнинг қўлида ишлаган. Каримова Мақсудий билан АҚШда яшаган, лекин турмуши бузилгач, у 2001 йилда ватанига қайтади. Ўзбекистонга қайтгач, Каримова, иддао қилинишича, Инғомбоевни Дубайдан қатйиш ва ўзи томонга оғдириш мақсадида унинг акасини қамоққа олдиради. 2003 йилда АҚШга қочгунига қадар Иноғомбоев Каримова бизнеси ва шахсий ҳаётига яқин бўлган. Улар биргаликда банк ҳисоб рақамлари, сохта фирмаларни очиш ва нишонга олинган ширкатлардан улуш ундириш билан шуғулланган.\nТаҳдидни жиддий қабул қилган ICG Уздунробитанинг 20 фоизлик Revi Holdings номли фирма ҳисобига ўтказиб берди. Иноғомбоев бу фирмани Бирлашган Араб Амирликларидаги оффшор ҳолдинг сифатида 2001 йил ноябрида ташкил қилган. Каримованинг қолган барча фирмаларини назорат қилувчи бу ҳолдинг Шаржа Эркин савдо зонасида ташкил қилиниб, Дубайда рўйхатга олинади. Бу фирма Каримованинг иштахаси очилган сари, икковлон ташкил қилган кўплаб фирмаларнинг биридир холос.\n“Бундай очиқ таҳдидлар ёрдамида, Каримова бир тийин тўламасдан, кўп миллион долларга тенг ширкатда катта улушни қўлга киритди”, дея кўрсатма берди унинг собиқ ёрдамчиси.\nОрадан икки ой ўтиб, Каримова Ўзбекистон Давлат мулк қўмитасини ҳам 31 фоизлик улушни ўз ҳисобига ўтказишга кўндиради ва ширкатнинг катта қисмига эга чиқади. Каримова давлатга ҳам бир тийин тўламайди.\nКаримованинг иштахаси йил сайин ошиб боради. Аввал бир-икки миллион доллар тама қилган Каримова, вақт ўтиб, ўнлаб миллион, кейин эса юзлаб миллион талаб қилишга ўтади.\nНазорат тўлалигича ўз қўлига ўтгач, “Каримовага доир ширкатлар ҳисоб рақамларига Ўзбекистондан АҚШ долларидаги катта маблағлар келиб туша бошлади”, кўпинча бу маблағлар гўё у ўзи кўрсатган маркетинг ва консультация хизматлари учун тўлов шаклида тушган, дейди собиқ ёрдамчи. Бу сохта шартномалар воситасида, аслида кўрсатилмаган хизматлар учун, у миллионларни ўмарди ва ўзининг шахсий ҳисоб рақамига жойлади, дея кўрсатма берди Иноғомбоев Вашингтонда федерал судда бўлиб ўтган эшитувда. Масалан, Иноғомбоев Financial Times газетасига тақдим қилган ҳужжатларга кўра, 2002 йил июлида Уздунробита ҳужжатлаштирилмаган “консультация хизматлари” учун Revi Holdings ҳисоб рақамига 330 минг АҚШ доллари миқдорида пул ўтказади.\nRevi Holdings Хитойга қарашли Huawei Technologies телекоммуникацион ширкатидан ҳам пул олган. Хитой компанияси Уздунробита ва бошқа телеком ширкатларига Тошкент ташқарисида мобил алоқа тармоғини йўлга қўйишда ёрдамлашган.\nУнинг пул ундириш жиноятларидан масофаланиш ва ўзини ҳимоя қилиш мақсадида 2003 йилда Ўзбекистонни тарк этган Иноғомбоев ўзи билан Каримова фаолиятини ошкор қилувчи кўплаб ички ҳужжатларни олиб чиқади ва Британиядаги коррупция муаммосини ёритадиган Global Witness ташкилотига тақдим қилади.\nКаримова кейинчалик Уздунробитанинг янада каттароқ қисмини ўз назоратига олади. Лекин охир-оқибат ширкатнинг қанча улуши унинг қўлига ўтгани ҳақида аниқ маълумотлар йўқ.\nУздунробитанинг 26 фоизлик улуши Каримованинг ўша пайтдаги жазмани, поп қўшиқчи Рустам Мадумаров номига Гибралтарда очилган Swissdorn ширкатга расмийлаштирилган.\nИноғомбоевнинг айтишича, 2004 йил июлида у Уздунробита улушларининг назорат пакетини Ўзбекистондан ташқаридаги ширкатга 100 миллион АҚШ долларидан ортиқроққа пуллайди.\nХаридор Европа ва Евроосиёдаги энг йирик мобил ширкатлардан бири бўлган Россияга қарашли МТС ширкати Уздунробитанинг 74 фоизлик улуши учун 121 миллион АҚШ доллари тўлаганини эълон қилади.\nЎша пайтда Moscow Times газетасига интервью берган таҳлилчи Евгений Голоссной “МТС йўқ деганда, Уздунробита нархининг икки баробарини тўламоқда”, дея билдирган эди.\nКаримова Уздунробитанинг 26 фоизлик улушини ҳам сақлаб қолади. Кейинчалик маълум бўлишича, бу улуш унинг ўша пайтдаги жазмани, поп қўшиқчи Рустам Мадумаров номига Гибралтарда очилган Swissdorn ширкатга расмийлаштирилган. МТС ҳам, унинг бу битим бўйича молиявий консультанти бўлган Renaissance Capital ҳам Moscow Times газетасининг Уздунробита эгаларига доир саволларига жавоб бермайди. Фақатгина, “бу лойиҳадан чиқишга рози бўлган” иккита хусусий ширкат билан келишиб олинди, қабилидаги жавоб берилади.\nРоссиянинг МТС ширкати Каримовага камида 350,3 миллион АҚШ доллари тўлаган.\nМТС Swissdorn фирмаси билан уч йиллик “put and call” шартномаси борасида келишиб олади. Икки опционли бу шартнома харидор ширкатнинг 26 фоиз улушини минимал нарх – 37,7 миллион АҚШ долларига сотиб олиш имконини беради. Биринчи "put" опционига кўра, харидорга истаган пайтда улушларни камида аввалдан ўрнатилган нархда сотиш имконини беради. Шу тариқа бу улуш нархи арзоанлашишдан ҳимояланади. Бу шартнома МТС зарарига ишлагани боис унинг учун маънисиз бўлган, фақат унинг ортида Каримовадек қудратли шахс турмаган бўлса, албатта. Бу тактика Каримова бошқа олди-бердиларда фойдаланадиган ўзига хос усулга айланади. Миноритар акцияларни қўлга киритиб, кейинчалик “put and call” шартномаси ёрдамида бўрттирилган нархларда пуллаш орқали Каримова мобил алоқа ширкати ҳисобидан катта бойлик орттиради. Орадан уч йил ўтиб, 2007 йилнинг июнида, Каримова ўз улушини олти ярим баробардан қимматроққа, 250 миллион АҚШ долларига пуллайди.\nНавбатдаги нишон: VimpelCom\nНорвегия ва Россияга қарашли Vimpelcom ширкати ва унинг ҳақдорлари 2005 йилда Ўзбекистон бозорига кириб келганларида ҳам воқеалар айни вазиятда ривожланади. VimpelCom Норвегиянинг Telenor ва Россиянинг Альфа Груп ширкатлари ўртасида тузилган қўшма корхона бўлган.\nАльфа Ўзбекистон бозорига 2004 йилнинг декабрида, 2700 абонентга эга Bakrie Uzbekistan Telecom номли (Buztel номи билан танилган) кичкина фирмани 4 миллион АҚШ долларига сотиб олиш орқали кириб келади. Бу рақамлар фирманинг собиқ ҳиссадори Индонезиянинг Bakrie фирмасига доир 2005 йилги молиявий ҳисоботларда келтирилган.\nМатбуот хабарларига кўра, 2005 йил февралида Альфа Uzmacom фирмасининг 74 фоиз улушини 13 миллион АҚШ долларига сотиб олиш орқали GSM лицензиясини қўлга киритади. Фирманинг қолган қисми давлатга қарашли телеком ширкати назоратида қолади. 9 минг абонентга эга бўлса-да, Uzmacom-нинг ўша пайтда бутун мамлакатни қоплаб олувчи GSM алоқасига лицензияси, ундан ҳам муҳимроғи, бошқа операторлардан фарқли ўлароқ, 900 MHz тўлқини учун лицензияси бўлган.\nTakilant Гулноранинг хос ёрдамчиси Гаянэ Авакян номига Гибралтарда очилган, лекин терговчилар бу фирманинг ҳақиқий эгаси президент қизи эканига шубҳа қилмайди.\nЛекин сотиб олиниши биланоқ Uzmacom ё лицензия тўловини тўлашдан бош тортади, ёки ҳукумат тўловни рад этади ва натижада 2005 йил августида давлат идоралари лицензияни вақтинча бекор қилади. Альфа Uzmacom менежментини танқид қилса-да, лицензия амал қилишининг тўхтатилишидан фойда кўради. Альфа ўзига қарашли Buztel ширкати номидан Uzmacom-нинг лицензиясини сўраб ариза топширади. Кўп ўтмай, 2005 йилнинг июлида Buztel-га лицензия берилади. Бу жараён натижасида давлат ҳам сердаромад лицензиясидан маҳрум бўлади.\nАльфа Buztel-ни ўзига қарашли VimpelCom қўшма корхонасига 60 миллион АҚШ долларига сотиб, улкан даромад кўради. Орадан икки кун ўтиб, Альфа Гибралтарда рўйхатга олинган Takilant Ltd. фирмаси банки ҳисобига 19 миллион АҚШ доллари миқдорида пул ўтказади. Пул жўнатмаси тўлалигича Альфага қарашли Британия Виргин Оролларида рўйхатга олинган Aqute Holdings & Investments шўъба корхонаси орқали амалга оширилади.\nTakilant келгуси битимларда, айниқса TeliaSonera ишида ҳам ишга солинади. Скандинавиялик терговчилар Takilant унинг ёрдамчиси Гаянэ Авакян номига расмийлаштирилган бўлса-да, фирманинг ҳақиқий эгаси Каримова эканини айтмоқда. Takilant Каримованинг бошқа олди-бердилари, жумладан “duty free” дўконлари, кийим-кечак ва фармацевтика фирмалари билан боғлиқ бизнеслари учун ҳолдинг вазифасини бажарган.\nАльфа нима учун Каримовага бу пулни тўлангани ҳеч қаерда изоҳланмаган, лекин Альфага тегишли Buztel Ўзбекистоннинг назорат органлари 2005 йил давомида қабул қилган қарорлардан катта фойда кўради.\n2006 йил февралида VimpelCom Ўзбекистон бозоридаги энг йирик мобил операторлардан бири бўлган Unitel ширкатини 200 миллион АҚШ долларига сотиб олади. Орадан икки ойча ўтиб, Buztel билан Unitel бирлаштирилади. Ўшанда VimpelCom матбуот вакили Takilant икки ширкатни бирлаштириш жараёнида консультация хизматини кўрсатди, дея билдирган, лекин консультация айнан нимадан иборат бўлгани ва қандай шартлар бажарилгани ҳеч бир тарзда аниқлаштирилмаган эди.\n2007 йилнинг апрелида Каримова VimpelCom билан Unitel-нинг 7 фоизлик улушини, шўъба корхона орқали, 20 миллион АҚШ долларига сотиб олиш тўғрисида битимга киришади. Яна опционли шартномага кўра, томонлардан биттаси икки йилдан кейин 7 фоизлик бу улушни 57-60 миллион АҚШ долларига Vimpelcom-га мажбуран қайтариб сотиш имконини қолдиради. 2009 йилда Каримова бу имкондан фойдаланиб, ғойибдан 37 миллион АҚШ долларига тенг даромад кўради. Бу битимнинг ҳам VimpelCom учун зарарли экани яққол кўзга ташланади ва ширкат фақатгина Каримова учун катта даромад келтирадиган битимни нима сабабдан имзолагани ноаниқ қолмоқда.\nБир неча ой аввал аноним информатор Норвегия расмийларига VimpelCom Каримовага яна камида 100 миллион АҚШ доллари тўлагани ҳақидги маълумотни тақдим қилди. OCCRP бу қўшимча тўловларнинг камида биттасини тасдиқлашга муваффақ бўлди – VimpelCom 2007 йилда Қимматбаҳо қоғозлар ва биржа операциялари бўйича комиссиясига топширган ҳисоботларида Ўзбекистонда лицензия сотиб олиш учун 43 миллион АҚШ доллари тўлаганини кўрсатган. Бу мантиққа тўғри келмайди, чунки Ўзбекистонда лицензия учун тўланадиган ҳақ анча кичикроқдир кичикдир.\nTeliaSonera ва Каримованинг инвестицион группаси\nШвеция ва Финляндияга қарашли TeliaSonera ширкати ҳам изчил ўсаётган ўзбек бозори меваларини қидириб келади. Бу компания ҳам МТС ва Vimpelcom ширкатлари босиб ўтган айни қадамларни қайтаради.\nЛекин, Швеция расмийлари ва TeliaSonera ширкатининг ўзи порахўрликка оид айбловларни Россия ва Норвегия расмийларидан фарқли ўлароқ, синчковроқ тергов қилгани туфайли бу борада кўпроқ маълумот мавжуд. Жумладан, 2013 йилда Швециядаги Mannheimer Swartling юридик фирмаси ўтказган мустақил тергов ҳисоботида TeliaSonera-нинг 2007 йилда Ўзбекистон телеком бозорига кириб келишига доир тафсилотлар берилган. Унда Каримова амалга оширгани иддао қилинаётган қилмишлар тасвирлаб берилган.\nTeliaSonera Гулнора Каримовага пора берганига доир иддаолар ҳозирда Швеция прокуратураси томонидан тергов қилинмоқда.\nTeliaSonera менежерлари кейинчалик “Каримовага қарашли сармоя ширкати” раҳбари сифатида тасвирлашган Беҳзод Аҳмедов МТС шубҳали вазиятда Уздунробитани сотиб олган пайтда бу ширкат бош ижрочи директори бўлган. Аҳмедов кейинги беш йилдан ортиқ вақт давомида Каримовага алоқадор олди-бердиларда асосий шахсга айланади. У ҳатто ўзи раҳбарлик қилган МТСга рақиб бўлган телеком ширкатлари билан Каримова номидан музокара олиб боради. У 2012 йилда шошилинч тарзда Ўзбекистонни тарк этгунига қадар Уздунробита бош ижрочи директори лавозимида қолади.\n2007 йилда TeliaSonera Ўзбекистондаги учинчи йирик телеком ширкати АҚШнинг MCT Corp. компаниясига қарашли Coscom операторини сотиб олиш ниятини билдиради. Бу пайтда ҳукумат бир неча ойдан бери MCT ширкатини таъқиб қилаётган, лицензияларини вақтинча тўхтатиб, солиқ инспекциясини фирма идорасига юбораётган эди. Америка фирмаси 23 миллион АҚШ долларига тенг солиқдан бўйин товлаганликда айбланиши ортидан, МСТ бу мамлакатда истиқбол қолмаётганини англайди ва бир нечта фирма билан Coscom-ни сотиш борасида музокаралар олиб боради. TeliaSonera пайдо бўлишидан аввал барча ширкатлар билан музокаралар турли тўсиқлар боис натижа бермайди.\nWikileaks ошкор қилган дипломатик каблограммаларга кўра, исми келтирилмаган Coscom директори АҚШ элчихонасини ҳукумат тарафидан ширкатга нисбатан тўхтамётган таъқиб ортидан ўз фойдасини кўзлаётган президент қизи тургани тўғрисдаги гумонларидан хабардор қилган. TeliaSonera ҳукумат билан музокараларни бошлаши биланоқ МСТ-га нисбатан босим ва судга тортиш таҳдидлари ҳам ўз-ўзидан бартараф этилади.\nМузокаралар давом этган бир пайтда, саҳна ортида бошқа бир яширин сўзлашувлар кетаётган эди. Каримова TeliaSonera ширкатининг Ўзбекистондаги сармояларидан ҳам ўз улушига эга бўла олишини кафолатлаш вазифаси Аҳмедовга юкланган эди.\nTeliaSonera MCT-ни сотиб олиб, Coscom операторини қўлга киритишидан бир неча кун аввалроқ Аҳмедов ва TeliaSonera ҳамкорлик келишувини имзолашади. Coscom Ўзбекистон бозорида рақобат қила олиш учун 3G лицензиясига эга бўлиши лозим эди. Келишувга биноан маҳаллий ҳамкор 30 миллион АҚШ доллари ва янги қўшма корхонада 26 фоизлик улуш эвазига Coscom-га алоқа тўлқинларини тақдим қилиши кўзда тутилган эди.\nГулнора Каримова номидан яширин музокаралар олиб борган Беҳзод Аҳмедов 2012 йилдан бери Интерпол қидирувида қолмоқда.\nКелишув имзоланади, лекин қонун жиҳатидан бу битим бир неча муаммога дуч келди. Ўзбекистон қонунчилигига кўра, алоқа тўлқинларини бир ширкатдан иккинчисига ўтказиб бўлмайди. Бундан ташқари, ўтказиладиган лицензияларга эгалик ҳуқуқи у ёқда турсин, маҳаллий ҳамкорнинг ўзи йўқ эди.\nКелишуга кўра, Ўзбекистондаги ҳамкор Британия Виргин Оролларида фирма ташкил қилиши, бу фирма эса Ўзбекистонда шўъбасини очиши кўзда тутилади. Бунинг ўрнига эса, Аҳмедов 2007 йилнинг охирларида Гулнорага қарашли ва унинг ёрдамчиси Гаянэ Авакян юритадиган Takilant фирмасини TeliaSonera-га маҳаллий ҳамкор сифатида тақдим этади.\nАвакаян барча шартномаларни сиртдан имзолайди ва TeliaSonera билан ҳеч қачон тўғридан-тўғри музокара қилмайди.\nTakilant кейин тўлалигича ўзига қарашли Teleson Mobile шўъбасини ташкил қилади. Takilant ва унинг шўъбаси Teleson Mobile Ўзбекистон қонунлари талаб этувчи телеком соҳасида ҳеч қандай тажрибага эга бўлмаганига қарамасдан, йилнинг охирига қадар барча керакли лицензияларни қўлга киритади. TeliaSonera билан Takilant ўртасида акциядорлик ва 3G лицензиясига доир келишувларни имзолайди ва Takilant қўшма корхонада ҳақдорга айланади. Келишувда битта шарт - Teleson Mobile ўз лицензиясидан воз кечиши лозимлиги белгиланади.\nTeleson лицензиясидан воз кечиши биланоқ, Coscom бу лицензияни тегишли расмий идорадан олади ва шундан кейин TeliaSonera хизмат ҳақини тўлади. Takilnat фирмасига 26 фоиз улушни шундоқ ўтказиб қўйиш ўрнига, TeliaSonera 80 миллион АҚШ долларини унинг ҳисоб рақамига жўнатади. Takilant ўша куниёқ 50 миллион долларни TeliaSonera банк ҳисобига қайтаради. Бу олди берди натижасида Takilant 30 миллион долларни ўзига олиб қолади ва гўё Каримова 50 миллион долларни 26 фоиз улуш учун тўлаган, деган кўриниш пайдо бўлади. Аслида эса, Каримова 26 фоизлик улушни ҳам, пулни ҳам шунчаки лицензиянинг Coscom операторига берилишини таъминлагани учун олади.\nTeliaSonera Гулнора Каримовага камида 381 миллион АҚШ доллари тўлаган.\nКейинчалик Каримова улушларнинг 20 фоизини 220 миллион АҚШ долларига сотади. Унинг қўлида яна 6 фоиз улуш қолади. Бу ҳиссаларни у, Takilant шартномасига кўра, яна камида 75 миллион долларга сотиш ҳуқуқини сақлаб қолади.\nЛицензия, ёрдам, хизматлар ва толали оптик линиялар учун тўловлар\nКаримова текин ёки арзон-гаровга қўлга киритган турли ширкатлардаги улушларини сотиб, катта бойлик орттиришдан ташқари, телеком соҳасига доир турли лицензияларни олиб бериш ва янгилаш учун ҳам катта миқдордаги пулларни олиб келган. 2006-2001 йиллар оралиғида телеком ширкатлари Takilant ва Каримовага тегишли бошқа фирмаларга 200 миллион АҚШ долларидан зиёд пул ўтказиб берган. OCCRP ўз ихтиёридаги ҳужжатлардан бу ширкатларнинг иккитасига доир тафсилотларни билади холос ва бу каби тўловлар кўп бўлганини хулоса қилиш мумкин.\nМасалан, TeliaSonera Ўзбекистон телеком бозорига 3G лицензияси билан кириб келиш учун Takilant-га дастлаб 30 миллион АҚШ доллари тўлайди. 2008 йилда қўшимча рақамлар учун яна 9,2 миллион доллар тўлайди, 2010 йилда 4G лицензиясини қўлга киритган пайтдабошқа бир ширкатнинг 15 миллион долларлик қарзини тўлаб беради. 2010 йилнинг охирларида TeliaSonera қўшимча тўлқинлар ва толали оптик тармоқларидан фойдаланиш имкони учун яна 55 миллион доллар тўлайди. Олди-бердиларнинг сўнгги иккитасида Уздунробита лицензия ва тўлқинлардан TeliaSonera фойдасига воз кечади.\nVimpelCom ҳам айни йўллар билан 75 миллион АҚШ долларидан ортиқ пул тўлаган.\nЛекин булар ҳақ тўлаб келган ягона ширкатлар эмас.\nҲужжатларга кўра, АҚШ ва Люксембургда жойлашган Eastwell SA ва Eastwell Invest Holding ширкатлари Takilant ва Каримовага тегишли яна бир тузилма Finex фирмасига 2006 ва 2007 йилларда пул ўтказиб турган. Бу икки ширкатни ўз ичига олувчи шубҳали Eastwell Group вакиллари OCCRP мухбирлари билан гаплашишдан бош тортишди. Eastwell ширкатининг дастлабки ҳақдорларига доир 1994 йилги ҳужжатлар текширилиб, Ирландия ва Мальтадаги бизнес реестрлардан олинган расмий имейлларга кўра, улардан камида иккитаси сохта бўлгани аниқланди. Ҳақдорлар ва директорларнинг баъзилари турли йилларда қурол контрабандасидан тортиб, солиқлардан бўйин товлаш каби жиноятларга қўл ургани ҳам аниқланди.\nГулнора Каримова бир марталик пора билан кифояланмаган, у оддий шантажчи каби ширкатларни қайта-қайта соғишда давом этган.\nEastwell техникавий ёрдам ва консультация хизматлари учун Каримовага тегишли фирмаларга камида 3,8 миллион АҚШ доллари тўлаган. Бу ширкат East Telecom билан биргаликда Уздунробитанинг илк асосчиси бўлган. East Telecom мамлакатдаги энг йирик рақамли коммуникация оператори ва Super iMAX симсиз алоқа провайдеридир. Eastwell 2007 йилда East Telecom ва Super iMAX тузилмаларидаги улушларини Япониянинг Sumitomo Corporation ҳамда Жанубий Кореянинг KT Corporation ширкатларига сотади.\nEastwell Group расмий сайтида ўзини МДҲ ва Марказий Осиё давлатларида сармоя капитали ва янги технологияларни етказиб берувчи бизнес сифатида тақдим этади. Ширкат Ўзбекистон, Россия, Украина, Хорватия, Туркия, Тожикистон ва Грузияда телекоммуникация, газ, энерегия ва саноат лойиҳаларида бизнес қилиши айтилади расмий сайтида.\nАфтидан, бу Каримова телеком ширкатларидан пул олганига доир ягона ҳолатлар эмас. Оффшор фирмаларга ўтказилган бошқа тўловалар тегишли тарзда изоҳланмаган ва Каримова ширкатлари билан ҳамкорлик қилган бизнеслар кўпинча ўз зарарига қарор қилиш орқали Каримовага катта даромад келтирган.\nМасалан, ҳужжатлар ва судда берилган кўрсатмаларга кўра, Россиянинг МТС телеком ширкати Уздунробитани сотиб олган пайтда Каримова 350 миллион АҚШ долларидан ортиқроқ даромад қилган. МТС 2009 йилнинг май ойида расмий идораларга юборган билдиришномасида Британия Виргин Оролларида жойлашган ва хўжаини номаълум бўлган Tammaron фирмаси банк ҳисобига 21,2 миллион АҚШ доллари юборганини ошкор қилади.\nМТС Россия матбуотига Tammaron фирмасига сармоя қилиш сабабини мазкур ширкат янги стандартдаги 4G мобил алоқа лицензиясига эга бўлгани билан изоҳлайди. Лекин расмий назорат идораларига берилган билдиришномаларга кўра, орадан кўп ўтмай, МТС бу сармояни “салбий қарз” сифатида ҳисобдан ўчириб ташлаган ва буни “бундай транзакцияни амалга ошириш билан боғлиқ ноаниқликлар мавжуд”, дея изоҳлайди.\nБу қарзни ҳисобдан ўчириб ташлашидан бироз ўтиб, МТС Ўзбекистон назорат идораларидан лицензия олишга муваффақ бўлади, лекин бунинг учун яна Каримовага алоқадор фирмага 40 миллион АҚШ доллари тўлаб қўяди. 2009 йилнинг сентябь ойида МТС Колорит Дизайн номли фирмани сотиб олади. “Кўча рекламаси хизматлари”ни тақдим этиши иддао қилинган бу фирма Каримованинг жазманига қарашли бўлган. МТС ўзининг расмий билдиришномаларида мазкур реклама фирмаси 13 миллион АҚШ долларига баҳоланган, лекин МТС бундан уч баравар кўпроқ ҳақ тўлаган.\nБундан ташқари Merkony номли фирма билан боғлиқ сирли жараён ҳам бор.\n2006-2008 йиллар оралиғида Британия Виргин Оролларида рўйхатга олинган Merkony Investment Group компанияси Takilant ва Кримовага доир яна бир ширкат Ҳонг Конгда рўйхатга олинган Finex номли фирмага 85,7 миллион АҚШ доллари миқдорида пул ўтказиб берган. Мазкур тўловлар, қоғозда кўрсатилишича, WiMAX ва толали оптик хизматлар учун ҳақ сифатида ўтказилган. Лекин на Takilant-нинг на Finex-нинг Ўзбекистонда бундай хизматларни тақдим қилиш учун рухсати бўлган.\n2004 йилда ташкил этилиб, беш йилдан кейин тугатилган Merkony кимга тегишли бўлгани ҳам ноаниқдир. Merkony фирмаси директори сифатида Олег Свиридов кўрсатилган. У МТСда юрист лавозимини эгаллаган ва ширкат бош директори Беҳзод Аҳмедовнинг ўнг қўли бўлган. Аҳмедов TeliaSonera олди-бердисида Каримованинг вакили бўлган. Айни пайтда, сиздирилган ҳужжатларга кўра, Свиридов Каримовага тегишли Takilant фирмасидан ҳақ олиб турган. Свиридов ва Аҳмедовларни топиш ҳаракатлари бесамар қолди.\nКаримова бу ширкатлар билан бошида тузилган битимдангина даромад қилмаган. Афтидан у тамагирлик воситасида ўз қурбонларин доимий соғиб келган.\nБугун уй қамоғида экани иддао қилинаётган Гулнора Каримова авиасаноат, транспорт, цемент, экспорт-импорт, мода, фармацевтика ва соҳаларга аралшган.\n2013 йил май ойида швециялик журналистлар ошкор қилган ҳужжатларга кўра, TeliaSonera-дан ҳукумат идораларидан ҳимоя ҳамда янги мижозларнинг етказиб берилиши учун катта миқдорда пул талаб қилинган. Каримова солиқ инспекцияси, божхона, монполияга қарши кураш қўмитаси, коммуникация назорати ва ички ишлар вазирлиги каби давлат идораларидан ҳимоя учун TeliaSonera-дан очиқдан-очиқ 15 миллион АҚШ доллари талаб қилган. Ҳужжатларда айтилишича, ҳар бир идора учун алоҳида тўлаш имкони ҳам бўлган, лекин бу қимматроққа тушган. Каримова авиасаноат, транспорт, цемент, экспорт-импорт, мода, фармацевтика ва соҳаларга аралшган. Агар Каримова бу соаҳаларда ҳам худди мобил алоқа бизнесидагидек очкўзлик билан ҳаракат қилган бўлса, у ўмарган пуллар OCCRP аниқлашга муваффақ бўлган 1 миллиард АҚШ долларидан анча кўпроқ бўлгани эҳтимолга жуда яқин. Ўзбек халқига у қанча зарар етказгани ҳеч қачон аниқланмаслиги мумкин.\nМуҳаррирдан: Мазкур репортажга ҳисса қўшган мухбир ва тадқиқотчилар қуйидагилардир: Лейла Камажич (OCCRP), Драгана Пецо (OCCRP), Олеся Шмагун (OCCRP), Инге Шпринге (Re:Baltica), Фрадерик Лорин (Швеция радиоси), Йоахим Дивфермарк (Швед жамоатчилик телевидениси), Алишер Сиддиқ (Озодлик/RFERL) ва Фаррух Юсуфий (Озодлик/RFERL). OCCRP Швед жамоатчилик телевидениесининг “Миссия текширув” дастури жамосига ёрдамлари учун миннатдорчилик билдиради.


Қаттиқ нон ёхуд аччиқ ҳақиқат (ибратли воқеа) - Fitrat.uz\nБош саҳифа / Мақолалар / Қаттиқ нон ёхуд аччиқ ҳақиқат (ибратли воқеа)\nAprel 29, 2020\tҚаттиқ нон ёхуд аччиқ ҳақиқат (ибратли воқеа)da fikr bildirishni o'chirish 178 Кўришлар\nАзизлар бир неча йил аввал интернетда бу қиссани ўқиб кўзимга ёш келганди. Атрофимизда шундай Аллоҳнинг шокир бандалари бор, халқимизга ибрат бўлсин деб, йиғинларда, ифторликларда айтганимда кўпчилик ҳам кўзда ёш билан эшитган. Алҳамдулиллаҳ, кўпчилик бундан ибрат олиб савоб умидида атрофдан шундай инсонларни излаб эҳсон қилган. Бўлган воқеа шундай.\nҲанифа хола деган қўшнимиз бор эди. Чамаси 8-9 ойдан бери маҳаллада ҳаммадан қаттиқ нон сўраб юрадиган бўлиб қолдилар. Сабаби улар: «Деразам тагига қушлар келади, уларга эзиб бераман. Ҳам сизга, ҳам менга савоб бўлар», – дея изоҳлардилар. Ҳанифа хола кулар юзли, ширин сўзли, жуда меҳрибон эди. Охирги пайтларда озиб, бир оз сўлғин бўлиб қолганди. Кўпчилик буни унинг ёлғиз бўлиб қолганига йўйишарди. Қизини узатди, ўғли эса катта шаҳарда ўқирди.\nБугун ойижоним дўлма пиширгандилар. Бир коса дўлмани қўлимга узатиб: «Ҳанифа холангга олиб чиқ, иссиғида еволсинлар», – деди. Эшик қўнғироғини чалдим, Ҳанифа хола оҳиста келиб, секингина:- Ким у?- деб сўрадилар.\n-Мен Зайнабман, Ҳанифа хола,- дедим.\n-Ҳа қизим, сенмисан, мана очаяпман, – деб эшикни очдилар.\n-Ойижоним сизга дўлма бериб юбордилар, иссиғида еркансиз, -дедим. Қўлимдан косани олиб: -Барака топсин, раҳмат,- дедилар.\n-Косани бўшатиб берақолинг, бир йўла олиб чиқиб кета қолай,-дедим.\n-Ҳа, айтгандай, ҳозир-ҳозир, озгина кутиб тургин қизим,- дедилар ва косани бўшатиш учун ошхонага кириб кетдилар. Очиқ қолган эшикдан ошхона столи устида турган косада эзилган нонларга кўзим тушди. Ҳайрон бўлдим, чунки косада қошиқ ҳам турарди. Қушларга берадиган қаттиқ нонларни ҳозирдан эзиб қўярмиканлар. Қизиқ, ўзи қушларга қаерда нонларни берарканлар, деган хаёллар оғушида турган эдим хола қайтиб чиқиб қолди, Яна бир бор ташаккурини ойимга етказиб қўйишимни тайинлади. Эртаси куни кечгача Ҳанифа холаникида кўрган ҳолатим ҳеч кўз ўнгимдан кетмади. Кун бўйи хаёлим стол устида турган эзилган қаттиқ нонда бўлди. Кечки пайт ойижон нима овқат қилдингиз деб сўрадим. Кеча дўлма эди, бугун суюқда қизим,- дедилар. -Ойижон, майли, суюқ бўлса ҳам шу овқатингиздан бир косага солиб беринг, Ҳанифа холамга олиб чиқиб келай, ёлғизларку, эриниб овқат ҳам пиширмагандирлар, – деб, бир коса овқатни олиб, холаникига чиқдим. Эшик қўнғироғини чалдим, менлигимни билгач, хола эшикни очдилар, оғизларида ниманидир чайнаётган эдилар.\n– Холажон, бугун ойижоним суюқ овқат қилибдилар. Шундай бўлсада, Сизга илиниб олиб чиқавердим. Суюқ овқатни ёмон кўрмайсизми ўзи, – дедим маҳмадоналик билан.\n– Қизалоғим, неъматнинг яхши ёмони бўларканми?! Албатта, яхши кўраман, – дедиларда, махзун бўлиб қолдилар. Ҳаттоки кўзлари ёшланди, мендан кўз ёшларини яшириш мақсадида косамни бўшатиб беришни баҳона қилиб, ичкарига кириб кетдилар. Мен ҳам чидаб туролмадим, орқаларидан секин кириб бордим. Қарасам, стол устида косада эзилган нон ва бир пиёла сув, яна кеча олиб чиққан дўлмадан 4-5 донаси турарди.\n– Ҳанифа хола, тўғрисини айтинг, қаттиқ нонларни ўзингиз еяпсизми? -деб сўрадим овозим қалтираб.\n– Ҳа, қизим, – дея йиғлаб юбордилар. Аҳволлари шу даражага тушиб қолибдику, шундан аянчли кўз ёш тўкаяптилар, ўксиниб йиғлаяптилар, деб ўйладим.\n– Нимага ахир хола? – деб сўрадим.\n– Биласан, аканг ўқияпти. «Ойижон ҳам контрактимга ёрдам бўлар, ҳам рўзғорга», деб бўлиб-бўлиб тўлашга мошина олганди, мана 9 ойдирки нафақам ана шу қарзга кетаяпти. Бу ой охирги ой, қутуламиз, иншаАллоҳ, – дедилар.\n– Сиқилманг, холажон. Бу кунлар ўтиб кетади, – дея олдим, халос. Ҳанифа хола кўзларидаги ёшни арта туриб, жилмайдилар ва: – Қизалоғим, сен мени сиқилгандан йиғлаяпти, деб ўйладингми. Асло, ундай эмас. Эртага Рамазон. Кеча олиб чиққан дўлмангни саҳарликда ерман, деб олиб қўйгандим. Рамазонни баракотини қараки, Аллоҳ таоло ҳам саҳарлигимни, ҳам ифторлигимни етказди. Сизлардан Аллоҳ рози бўлсин, – дея кўзда ёш билан дуо қилдилар ва кўрганларимни ҳеч кимга айтмаслигимни тайинладилар. Уйга қайтар эканман, ўзимни йиғидан тўхтата олмадим. Бу ҳолимни кўрган ойим, хайрон қолдилар ва сабабини сўрадилар. Бўлган воқеани айтиб бердим. Фақат Ҳанифа хола ҳеч ким билмаслиги кераклигини тайинлаганларини айтдим. Ойим қўшни аёлларга ҳолатни секингина тушунтирганмилар, ҳар ҳолда ҳар куни бир қўшни Ҳанифа холаникига тансиқ таом пиширганини баҳона қилиб, овқат узатадиган бўлди. Бир куни Ҳанифа холаникига мен ҳам бир косада яна овқат олиб чиқдим. Кўриб хурсанд бўлиб кетдилар.\n– Келақол, мунчоқ кўзли қизим, – дедилар эркалаб,- Келақол, гаплашиб ўтир бир оз мен билан, – дедилар. Мен йўк дея олмадим. Ҳанифа хола Рамазон ойининг фазилати хақида тўлқинланиб, тўлиб тошиб гапира кетдилар. Менинг хотирамга, жажжи юрагимга умрбод муҳрланиб қолгани шу бўлди.\n– Қизим, эслайсанми, Рамазоннинг файзу барокати хақида сенга айтгандим. Қараки, Аллоҳ таоло ўз Каломида: «Шукр қилсангиз, зиёда қиламан», деган. Рамазон ойи бошлангандан бери уйимга барака кирди. Дастурхонимда ҳар куни турли туман ноз- неъматлар. Аллоҳ таоло Рамазон ойини ана шундай барокатли қилиб қўйганда. Бу ойда жаннат эшиклари очилади, жаҳаннам эшиклари ёпилади. Шу ойда жон таслим қилишни жуда- жуда хоҳлардим,- дедилар.\nТонгда ойим кўзларида ёш билан мени уйғотдилар.\n– Ҳанифа холанг жойнамоз устида сажда қилган ҳолида чин дунёга кетибдилар, қизим, – деб, мени бағирларига босиб аччиқ-аччиқ кўз ёш тўкдилар. Қулоқларимга ишонолмасдим. Наҳотки… Наҳотки… «Рамазонда жон таслим қилишни хоҳлайман», деган сўзлари қулоғим остида жаранглайверди.\nБолалик хотираларимдан қолган ушбу ибратли воқеани бугунга келиб англаб етмоқдаман, холани Аллоҳ раҳматига олсин.- деб ёзади муаллиф. Аллоҳ рози бўлсин.\nАзизлар, барчамизга неъматлар шукрини, Рамазон ойи барокоти, файзини тушунишимиз учун Ҳанифа холадай хокисор инсонлар атрофимизда бор. У инсонларда шукр, қаноат ва сабр фазилати бор. Улар Аллоҳнинг шокр бандаларидир. Хақиқий муҳтож инсонлар бандасидан сўрашга ҳаё қилади, бизлар хушёр бўлиб шундай инсонларни топиб дуоларини олишимиз керак.\nПайғамбаримиз соллаллоҳу алайҳи васаллам: «Ким бир мусулмон оилага хурсандчилик киритса, Аллоҳ таоло мана шу банда учун жаннатдан бошқа нарса мукофот бўлишига рози бўлмайди».- деганлар. Чунки фарз амалларидан кейинги энг махбуб амал, бир мусулмоннинг қалбига хурсандчилик киритишдир. Шундай синовли кунларда ўзимизга жаннатни вожиб қилиб олиш насиб килсин.\nЮртимизда қилинаётган эҳсонлар, дуоларни Аллоҳ таоло даргоҳида қабул қилсин.\nОҳангарон тумани «Четсув» жоме масжиди имом ноиби. Б. Улуғов\nАввалги Бухорода табиий офат талофотлари бартараф этилмоқда\nКейинги Аёлнинг маҳрамлари кимлар?


«Араб тилидан бошланғич ўқиш китоби» (Муаллими соний асосида)\n«Араб тилидан бошланғич ўқиш китоби»\n(Муаллими соний асосида)\nДунëда 5000 мингдан ортик турли-туман тиллар бор. Уларнинг айримларидан миллионлаб, юз миллионлаб одамлар фойдаланишса, баъзиларида бир неча юз кишигина гаплашишади. Барча минтақаларда кенг тарқалган ва жаҳоннинг расмий мулокот тиллари дея тан олинган тиллар 6 та. Булар инглиз, француз, испан, рус, араб ва хитой тилларидир. Буларнинг ичида араб тили 20 дан ортиқ давлатларнинг расмий тили ҳисобланади. У жуда кадимий тиллардан бўлиб, ислом дини вужудга келгач, янада кенг ҳудудларга ёйилди. Ўрта асрларда Шарқ халқларининг илмий тилига айланди. Хусусан, бизнинг ота-боболаримиз ҳам Марказий Осиёга мукаддас ислом дини кириб келгач, турк ва форс тиллари билан бир қаторда араб тилини ҳам кенг ўрганганлар. Ал-Хоразмий, Ал-Форобий, Ал-Беруний, Ибн Сино ва кўплаб комусий олимларимизнинг китоблари ўрта асрларнинг илмий тили бўлмиш араб тилида битилган. Колаверса, динимизнинг мукаддас китоби Куръони каримнинг айнан араб тилида нозил қилиниши ҳам бу тилни ўрганиш учун яна-да катта туртки берди. Сўнгги йилларда юртимизда ёш авлоднинг ҳам жисмонан хам маънан соғлом ва етук бўлиши йўлида қилинаётган ишлар орасида ислом дини тарихини чуқур ўрганиш, олий ҳадис мактабларини ташкил этиш араб тили ўкув курсларини очиш каби улуғ ишларнинг борлиги барчамизни бирдек кувонтиради. Кўлингиздаги ушбу рисола ҳам ана шундай укув курслари учун дарслик-қўлланма сифатида яратилган. Эътиборли томони шундаки, рисола машхур олим Аҳмад Ҳодий Максудийнинг "Муаллими соний" асари асосида ишлаб чиқилган. Рисолани ўкиб-ўрганиб, ундан керакли ва етарлича билим олишингизда муваффақиятлар тилаб қоламиз.\nНашрга тайёрловчи: Абдукамол Адбужалилов\nНашриёт: «Ғафур Ғулом» номидаги нашриёт-матбаа ижодий уйи\nҲажми: 48 бет\nБичими: 60×84 1/8\nКўрилган сони: 186\nАраб тилидан бошланғич ўқиш китоби, Бошланғич араб тилидан ўқиш китоби, Boshlangʻich arab tilidan oʻqish kitobi, Абдукамол, Abdukamol, муаллими соний, muallimi soniy\n«Husnixat daftari» (harflarni yozamiz va so'zlarni yodlaymiz) «Men maktabga boraman» turkumidagi ushbu «Husnixat» daftari 4-6 yoshli bolalarga mo'l..\n«Осонлаштирилган тажвид қоидалари»\n«Осонлаштирилган тажвид қоидалари»(бошловчилар учун савол-жавоб услубида)Бисмиллаҳир Роҳманир Роҳийм«Қуръонни тартил билан тиловат қил» деб буюрган Ал..\n«Араб тили дарслиги» (таркиб қоидалари)\n«Араб адабий тили»(Таркиб қоидалари) Мазкур «Араб тили дарслиги (Таркиб қоидалари)» китоби Санъатуллоҳ Бекпўлатнинг «Мабдаъ ул-қироат» китоби асосида..\n«Облегченные правила таджвида»\n«Осонлаштирилган тажвид қоидалари» (рус тилида)(бошловчилар учун савол-жавоб услубида)Бисмиллаҳир Роҳманир Роҳийм«Қуръонни тартил билан тиловат қил» д..\n«Араб тилидан бошланғич ҳуснихат китоби» (Муаллими соний асосида)\n«Араб тилидан бошланғич ҳуснихат китоби»(Муаллими соний асосида) Дунëдаги ҳар бир ота-она фарзандларининг саводли, кўркам ва чирой..


Риштонга катта футбол қайтди » Скачать музыку бесплатно новинки музыки 2016-2017\nРиштонга катта футбол қайтди\nКомментариев: 0 Просмотров: 206 Дата: 8-06-2016, 15:19 Риштон футболи ўзининг кўп йиллик тарихига эга. Собиқ “Кооператор” номли жамоанинг ёрқин ўйинлари ҳамон фарғоналик чарм тўп ихлосмандлари ёдида сақланиб қолган. 2000 йил Риштон футболи учун янги давр бўлди. “Риштончи” номи остида мусобақаларда иштирок этаётган жамоа вилоят биринчилигида чемпионликни қўлга киритиб, биринчи лигага ўтиш турнирига йўлланма олди. Бу борада Риштон футболи жонкуяри Нозимжон Усмоновнинг саъй-ҳаракатларини алоҳида эътироф этиш лозим. Ўтиш турнирида муваффақиятли қатнашган вакилларимиз 2001 йилда Ўзбекистон чемпионати, биринчи лига баҳсларида иштирок этиш ҳуқуқини қўлга киритишди. Мана шу мусобақаларда тўп сурган Риштон футболи тарбияланувчиси – Носир Отақўзиев айни дамда Ўзбекистон футболида ўз ўрнига эга. Носирбек 2011 йилда Қаршининг “Насаф” жамоаси билан биргаликда ОФК Кубогида бош совринни қўлга киритиб, Ўзбекистон миллий терма жамоаси мураббийлари назарига тушган. Шунингдек, Содир Элибоев, Носир Нишонов, Акмал Ортиқов, Муроджон Ҳайдаров, Аброр Абдуқодиров каби футболчилар ҳам мухлислар меҳрини қозонишган. Риштон тумани футбол ихлосмандлари учун янгилик. Жорий йилдан бошлаб Риштон туманига яна катта футбол қайтди. Аниқроғи, туман ҳокими Ғайратали Мамадалиев ташаббуси билан “Рошидон ФК” номли жамоа ташкил этилиб, Фарғона вилояти биринчилигида қатнаша бошлади. Жамоа чемпионат доирасида дастлабки ўйинида ўз майдонида “Олтиариқ” клубини қабул қилиб, 3:0 ҳисобида ғалаба қозонди. Бундан ташқари, “Қўқон-1912” жамоаси ўринбосарлари билан ўртоқлик учрашуви ташкил этилди. Ушбу баҳсда 3:4 ҳисоб қайд этилди. 1 июнь куни “Рошидон ФК” Қўқонда “Локомотив БФК” меҳмони бўлиб, йирик 3:0 ҳисобида мезбонларни доғда қолдиришди. Тажрибали мураббий Диёрбек Мирзабоев бошқараётган жамоа иккинчи лига учинчи тур ўйинларини ҳам ғалаба билан якунлади. 5 июнь куни “Зафар” жамоасини қабул қилган риштонликлар рақибдан 5:1 ҳисобида устун келишди. Айни дамда жамоа “В” гуруҳида 9 очко билан пешқадам бўлиб турибди. Риштонга яна катта футбол нафаси кириб келди. Барчамиз бир-тану бир жон бўлиб, “Рошидон ФК”ни қўллаб-қувватлайлик. Зеро, жамоамизнинг олдига қўйган мақсадлари улкан. Аброр Деҳқонов - деб хабар бермоқда Stadion.uz нашри.


Ўз тилини асраб-авайлаган халқ ўзлигини ҳам асраб-авайлайди\nЎзбекистон Республикасининг “Давлат тили ҳақида”ги қонуни қабул қилинган кун - 21 октябрь санасининг «Ўзбек тили байрами куни» деб эълон қилиниши мамлакатимизнинг янги тарихи, янги тараққиёт босқичида амалга оширилаётган буюк ислоҳатларнинг юксак самараси, мустақил Ватанамиз ижтимоий-сиёсий, ҳуқуқий, маданий, маънавий ҳаётидаги улкан воқеадир.\nУшбу муҳим ташаббус давлатимиз раҳбарининг 2019 йил 21 октябрь куни қабул қилинган “Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида”ги фармонида ўз ифодасини топган эди.\nЎзбек тили ўзининг қадимий ва бой тарихида ҳеч қачон давлат ва жамиятнинг бугунгидек юксак эъзоз-эътибори ва ғамхўрлигига сазовор бўлмаган. Бу «Миллий тикланишдан — миллий юксалиш сари» дадил қадам қўйган Ўзбекистонимизда амалга оширилаётган кенг кўламли ислоҳотларнинг юксак самараларидандир.\nУшбу фармонга биноан она тилимизнинг истиқболдаги тараққиётига оид кўплаб масалалар қаторида, Вазирлар Маҳкамасида Давлат тилини ривожлантириш бўйича алоҳида департамент, бу янги тузилма ташаббуси билан эса Атамалар комиссияси ташкил этилганининг ўзи фикримизнинг яққол далилидир.\nФаолияти миллий тилимизнинг софлигини сақлаш, унинг луғат бойлигини ошириш, барча соҳаларда замонавий атамаларнинг ўзбекча муқобилларини яратиш, бир хил қўлланишини таъминлашга доир ғоят долзарб вазифаларга қаратилган мазкур комиссия ўз ишини жадал бошлаб юборгани сезилди.\nАйни пайтда, Вазирлар Маҳкамасининг 2020 йил 20 январдаги қарори билан барча давлат органлари, вазирликлар ва уларга тенглаштирилган ташкилотларда маънавий-маърифий ишлар самарадорлигини ошириш, давлат тили тўғрисидаги қонун ҳужжатларига риоя этилишини таъминлаш масалалари бўйича маслаҳатчи лавозими ташкил қилинди. Бошқача айтганда, энди давлатимизнинг қуйи ташкилотларда ҳам давлат тилига оид қонун ҳужжатларига риоя этилиши бўйича масъул ваколатли вакиллари бор. Уларнинг зиммасига кўплаб юксак вазифалар қаторида жумладан, жойларда «Ўзбек тили байрами куни» айёмини юксак савияда ташкил этиш ҳам юклатилган. Бундай ташкилий, ҳуқуқий ва илмий-ижодий ишлар изчил давом эттирилмоқда.\nБир мисол. Илгари оммавий ахборот воситаларида давлат тилига оид материаллар – мақолалар, кўрсатув ва эшиттиришлар онда-сонда, кўпинча 21 октябрь арафасида, пайдо бўлиб қолар, кейин йил-ўн икки ой гўё унутилар эди.\nЭнди бу иш ҳам мунтазамлик касб этаётгани яққол сезилмоқда. Хусусан, “Янги Ўзбекистон” газетасида махсус рукин очилиб, ранг-баранг мақолалар мунтазам бериб борилаётгани ва улар қўлма-қўл ўқилаётгани, бошқа кўплаб нашрларда, ижтимоий тармоқларда кўчириб босилаётгани, бахс-мунозаралар қўзғатаётгани, жамоатчилкнинг кенг эътирофига сазавор бўлаётгани қандай яхши!\nМустақил мамлакатимизнинг хориждаги элчихоналари ва дипломатик ваколатхоналари қошида “Ўзбек тилининг дўстлари” клубларини ташкил этишга киришилгани ҳам давлат тилини ривожлантириш ва халқаро миқиёсда тарғиб қилиш масалаларига юксак эътиборнинг амалдаги яна бир ифодасидир.\n“Ўзбек тили байрами кунини белгилаш тўғрисида”ги қонуннинг айнан 10 апрель - халқимиз эрки ва озодлиги йўлида жон фидо этган буюк адиб, ўзбек романчилигининг асосчиси Абдулла Қодирий туғилган кунда имзоланишида ҳам катта ҳикмат ва маъно бор. Бу - она тилимизнинг имкониятларини осмон қадар юксалтирган сўз санъаткорига юксак ихтиром белгисидир.\nЎзбек тили байрами она тилимизни шарафлаш, унинг қаддини ва қадрини янада юксалтириш айёмидир. Айни пайтда ушбу байрам ўзбек тилини ўқиб ўрганиш, тарғиб қилишдан чарчамайдиган, унинг софлиги, бойлиги ва нуфузини янада юксалтириш учун қайғурадиган, курашадиган ҳар бир инсоннинг байрамидир. Ер юзида ўзбек тилида сўзлашадиган қарийб 50 миллион кишининг байрамидир.\nЯнги байрамимиз давлат тилининг Ўзбекистонда яшаётган барча миллатлар ва элатларнинг севимли тилига, маънавий эҳтиёжига, фахр-ифтихорига, Мустақиллик, Наврўз айёмлари сингари умумхалқ байрамига айланишига шубҳа йўқ.\nФармонда таъкидланганидек, истиқлол йилларида она тилимиз том маънода давлат тилига айланиб, халқимизни юртимизда эркин ва озод, фаровон ҳаёт қуришдек буюк марраларга сафарбар этадиган беқиёс куч сифатида майдонга чиқди. Мамлакатимиздаги юздан ортиқ миллат ва элат вакилларини ўзаро боғлайдиган, бирлаштирадиган меҳр-оқибат тилига айланди.\nДавлат тили сиёсий-ҳуқуқий, ижтимоий-иқтисодий, маънавий-маърифий жабҳаларда фаол қўлланмоқда. Эндиги масала унинг қўлланиш кўламини янада кенгайтириш, халқаро нуфузини янада оширишдан иборатдир.\nПрезидентимиз ўзбек тилига давлат тили мақоми берилганининг ўттиз йиллигига бағишланган тантанали маросимдаги тарихий нутқида таъкидлаганидек, “бунинг учун ҳар биримиз давлат тилига бўлган эътиборни мустақилликка бўлган эътибор деб, давлат тилига эҳтиром ва садоқатни она Ватанга эҳтиром ва садоқат деб билишимиз, шундай қарашни ҳаётимиз қоидасига айлантиришимиз лозим.\nБу олижаноб ҳаракатни барчамиз ўзимиздан, ўз оиламиз ва жамоамиздан бошлашимиз, она тилимизга, урф-одат ва қадриятларимизга ҳурмат, Ватанга меҳримизни амалий фаолиятда намоён этишимиз керак”.\nМамлакатимизда сўнгги йилларда мазкур йўналишда амалга оширилаётган улуғвор ишлар нафақат юртимиз, балки халқаро ҳамжамиятнинг ҳам кенг эътибор ва эътирофига сазовор бўлмоқда.\nБуни Ўзбекистоннинг миллий сайлов тизимига давлат тилини кенг ва фаол жорий этиш борасида амалга оширилаётган изчил ишлар мисолида ҳам кўриш мумкин. 2019 йили сайловларни ўтказиш борасида истиқлол йилларида орттирилган бой миллий тажриба, халқаро меъёр ва андазалар асосида ишлаб чиқилиб, умумэътироф этилган халқаро сайлов стандартларига мос, лисоний жиҳатдан пишиқ-пухта, ихчам ва яхлит шаклда қабул қилинган Сайлов кодекси буннинг ёрқин далилдир.\n2019 йилнинг 22 декабрида “Янги Ўзбекистон – янги сайловлар” шиори остида ўтган Олий Мажлис ва маҳаллий кенгашлар сайловига тайёргарлик кўриш ва уни ўтказиш жараёнида бу ўзининг яққол ифодасини топди.\nПрезидентимиз алоҳида таъкидлаганидек, “ҳар биримиз давлат тилига бўлган эътиборни мустақилликка бўлган эътибор деб, давлат тилига эҳтиром ва садоқатни она Ватанга эҳтиром ва садоқат деб билишимиз, шундай қарашни ҳаётимиз қоидасига айлантиришимиз лозим”.\n“Ўзбек тили байрами кунини белгилаш тўғрисида”ги қонуннинг қабул қилиниши тарихий адолатнинг тикланиши, мамлакатимизда инсон ҳуқуқларининг мустаҳкамланиши ва Ватанимизнинг янада гуллаб-яшнашида муҳим омил бўлиб хизмат қилади.\nТил – муқаддас\nТил – муқаддас ва эъзозланган тушунча, ҳар бир инсон учун ўз онаси каби азиз ва мўътабар.Тил – ҳаётнинг бошланиши. Инсон ўз она тили ёрдамида янги тушунчалар ва муносабатларни англай бошлайди. Она тили бизга она сути билан сингдирилади. Инсон улғайган сайин атрофидагилар билан мулоқот қилиш, бадиий китоблар ўқиш орқали сўз бойлигини ошириб боради. Ота-боболаримиз тарихи, миллий ва маънавий қадриятларимиз бизга она тилимиз ёрдамида мерос бўлиб қолди. Халқлар тарихи – бу улар тилининг тарихи. Давлат ривожланиши билан давлат тили ҳам ривожланади. Халқ мустақиллигининг асосий белгиси – бу она тили ва миллий маданияти. Дунёнинг барча давлатлари ўз она тилларини асраб-авайлашга интилишади, шунинг учун ҳар қандай давлат ўзининг маданий мероси ва она тилини алоҳида ҳурмат қилади.\nМиллатларни ажратиб турувчи асосий белгилардан бири бу тил экан, ҳар бир инсон ўз тилини билиши, уни улуғлаши ва шу билан бирга бошқа миллатларнинг она тилига ҳам ҳурмат билан қараши лозим. Шундагина тилнинг, миллатнинг қадри ва обрўйи, нуфузи ошади. Тил тарихини, унинг меъёрий нуқтаи назардан шаклланиш жараёнини, ривожланишини миллат тарихидан айри ҳолда ўрганиб бўлмайди.\nЮқори ривожланган давлатлар даражасига эришиш ва рақобатдош бўлиш учун Ўзбекистон фуқаролари халқаро тилларни билишлари муҳим, албатта. Чунки биз глобал ривожланиш тенденцияларидан орқада қола олмаймиз, лекин шуни унутмаслик керакки, ўзбек тили дунёдаги барча расмий тиллар қатори суверен тил мақомини олган экан, ҳар бир Ўзбекистон фуқароси давлат тилини билиши шарт. Ҳеч ким ҳеч қачон ўз она тилига бўлган ҳурматни йўқотмаслиги керак. Тилга ҳурмат – бу халққа ҳурмат. Ўз она тилига эга бўлмаган халқ мамлакат бўлолмайди. Тилнинг эгаси халқ, аммо халқнинг битта вакили лоқайд бўлса ҳам миллий тил софлигига путур етади. Тил давлат тимсоли, мулки ҳисобланади. Тил маданиятига амал қилинмаса, миллий маданиятга доғ тушади. Шу сабабли, бу улкан ҳодисанинг туб моҳиятини келажак авлод онгига сингдириш, она тилига бўлган муҳаббат ва садоқатини янада мустаҳкамлаш борасида олиб борилаётган ишлар кўлами йил сайин кенгайиб бормоқда. Бинобарин, ўзини ўзбек миллатининг фарзандиман, деб билган ҳар бир шахс она тилимизга эътиборли бўлиши, унинг софлигини асраб-авайлашни муқаддас бурчи деб билиши шарт.\nЎзбек тилининг Ватанимизда давлат тили сифатида амал қилинишининг ҳуқуқий асослари қонунан белгилаб қўйилган. Ўзбекистон Республикасининг “Давлат тили ҳақида”ги қонуни уч тамойилга: умумийлик, мажбурийлик ва ҳуқуқий кафолатга асосланади. Дарҳақиқат, давлат тилининг мустаҳкам ҳуқуқий мақоми белгилаб қўйилгани тилимизнинг бой имкониятларидан кенг фойдаланишга етарлича замин яратиб, мамлакатимизда истиқомат қилувчи барча миллат ва элатларнинг тиллари, урф-одатлари ва анъаналари ҳурмат қилиниши баробарида ўзбек тилининг эркин муомалада бўлиши учун зарур шарт-шароитни яратиб берди. Дунёда таниқли мамлакат бўлиш учун биз давлат тилининг мақомини кўтаришга эришишимиз лозим.\nСўнгги йилларида мамлакатимизда барча соҳаларда бўлгани каби тилимиз тараққиётида ҳам муҳим ўзгаришлар юз бермоқда. Ўзбек тилининг халқаро миқёсда обрўйи ошиб, фаол мулоқот воситасига айланиб бормоқда. Турли даражадаги расмий учрашув ва музокараларда тилимиз кенг қўлланаётгани, хориждаги қатор таълим даргоҳларида, илмий муассасаларда ўзбек тили марказлари ташкил этилиб, уларда она тилимизни ўрганишга қизиқувчилар сони кўпайиб бораётгани бунинг яққол далилидир.\nШунингдек, куни кеча Ички ишлар вазирлиги томонидан норматив-ҳуқуқий ҳужжатлар муҳокамалари порталига жойлаштирилган “Ўзбекистон Республикасининг фуқаролигига қабул қилишда давлат тилини билиш даражасини аниқлаш тартиби тўғрисидаги низомни тасдиқлаш ҳақида”ги Вазирлар Маҳкамаси қарори лойиҳаси ҳам давлат тилининг ҳуқуқий мақоми, амалий аҳамиятини ошириш борасида навбатдаги муҳим ташаббуслардан бири бўлди. Зеро, юртда яшовчи ҳар бир фуқаро, миллати ва динидан қатъи назар, давлат тилига алоҳида ҳурмат ва эътибор кўрсатишга бирдек масъулдир. Бутун мамлакат аҳли давлат тилини бирдек севса ва қадрласагина, у ўз мақомида мустаҳкам бўлади, ривожланиш сари дадил одимлаб бораверади.\nШу ўринда таъкидлаш жоизки, мамлакатимизда ўзбек тилининг давлат тили сифатидаги мақоми ва нуфузини ошириш борасида ҳар бир соҳада ниҳоятда муҳим ўзгаришлар, янгиланишлар амал оширилмоқда. Жумладан, Бандлик ва меҳнат муносабатлари вазирлиги тизимида ҳам ушбу йўналишда жадал ислоҳотлар йўлга қўйилиб, тизимда ҳужжат алмашинув ишлари тўлиқ давлат тилида олиб борилмоқда. Вазирликка қарашли барча ҳудудий бош бошқармалар ва тасарруфий ташкилотларнинг пешлавҳалари, бинонинг ички ва ташқи ёзувлари тўлиқ лотин алифбосида бўлиши, ижтимоий тармоқлардаги барча саҳифалар, Интернет сайтларида ҳам давлат тилидаги қонун ҳужжатларига амал қилиниши таъминланмоқда.\nШу билан бир қаторда, тизимда давлат тили тарғиботга қаратилган маънавий-маърифий тадбирлар олиб борилмоқда. Соҳа ходимларининг давлат тилида иш юритиш бўйича малакасини мунтазам ошириб бориш мақсадида Алишер Навоий номидаги Тошкент давлат ўзбек тили ва адабиёти университети қошида ташкил этилган Давлат тилида иш юритиш асосларини ўқитиш ва малака ошириш маркази билан икки томонлама ҳамкорлик шартномалари имзоланиб, зарурий чора-тадбирлар белгиланмоқда.\nБандлик ва меҳнат муносабатлари вазирлиги кўпгина халқаро ташкилотлар, хусусан, Халқаро меҳнат ташкилоти ва Ташқи миграция агентликлари билан бевосита ҳамкорликда фаолият кўрсатиши боис бу йўналишлардаги ишлар халқаро меъёрларда белгиланган тартиб асосида олиб борилиши таъминланган.\nХуллас, тил – жамиятнинг асосий таянчи, инсоний мулоқот-муносабатларнинг бирламчи воситаси, миллат руҳи ва давлатчилик тақдиридир. Ҳар бир халқ ва миллат, давлат ва жамиятнинг ўтмиши, бугуни ва келажагини, унинг мавжудлигини биргина омил – она тили билдириб туради. Тил – мулоқот зарурати туфайли яралган, мулоқот жараёнида инсоният яратган барча янгиликларни, тафаккур меваларини англатиб, авлоддан-авлодга етказиб, авайлаб-асраб келади.\nШундай экан, тилимизни эъзозлаш, унинг давлат тили сифатидаги мақоми, жамиятдаги мавқеини юксалтириш, ёш авлодни она тилига ҳурмат руҳида тарбиялаш ҳамиша долзарб маънавий бурчимиз бўлиб қолади. Ўзбек тилининг халқаро миқёсдаги обрў-эътиборини юксалтириш, уни миллий ва умумбашарий тушунчалар асосида тараққий этган тиллар сафига қўшиш ҳар биримиздан миллий тилга чуқур ҳурмат билан ёндашишни талаб этади. Зеро, тил бор экан, миллат барҳаётдир.


Хитойда коронавируснинг иккинчи тўлқини ортидан амалдорлар ишдан кетмоқда | EFFECT.UZ\nХитойда коронавируснинг иккинчи тўлқини ортидан амалдорлар ишдан кетмоқда\n. 15:15 | 17.10.2020\nХитойда Синдао шаҳрининг 11 миллионлик аҳолисини коронавирусга оммавий тестдан ўтказиш якунланди. Жума кунги натижаларга кўра, 10,9 миллион натижа манфий чиқди.\nҲаммаси коронавирус аниқланган 2 нафар борт ишчисининг компьютер томография текширувига бориши билан бошланган. Вирус юқтирганлар текширувдан ўтган маҳаллий шифохона дезинфекция ишларини кўнгилдагидай ташкил этмаганликда айбланмоқда.\nШундан сўнг ерлик аҳолининг 13 нафарида вирус аниқлангач, шаҳарда оммавий тест олиш ишлари бошланди. Ҳозирча улардан бошқа вирусдан зарарланганлар аниқланмаган.\nБлогер Абдулла Абдуқодиров ўз постида бу воқеа ортидан Синдао соғлиқни сақлаш комиссияси директори Суй Чженхуа ва дезинфекция ишларини яхши ташкил этмаган шифохона директор Ден Кай ишдан бўшатилгани ҳақида ёзмоқда.\n“Вируснинг янги ўчоғи пайдо бўлиши куз-қиш мавсумига ўтилиши ёки миллий байрамларнинг нишонланиши ёхуд кўп сонли одамларнинг саёҳатга чиқиши билан ҳам боғлиқ эмас“, – деб ёзади у.\nУрганчда ўқишга олиб кириш «операцияси» амалга ошмай қолди\nҚирғизистон янги ҳукуматининг асосий фигуралари кимлар?


UzDaily.uz: Мюнстер университетида Ўзбекистон кечаси бўлиб ўтди \n2018-й. 30-апрель 16:13\nТошкент, Ўзбекистон (UzDaily.uz) -- Бугунги кунда Германиянинг Мюнстер университетида 15 нафарга яқин ўзбекистонлик талаба таҳсил олмоқда. Улар бакалавриат ва магистратура йўналишларида тилшунослик, иқтисодиёт ва табиий фанларни чуқур ўрганишмоқда.\nЎзбекистонлик талабаларнинг аксарияти мазкур немис олий ўқув юрти ва Мирзо Улуғбек номидаги Ўзбекистон миллий университети ўртасида 2001 йилдан буён давом этиб келаётган ўзаро ҳамкорлик алоқалари доирасида Германияга таклиф этилган давлат грантларининг соҳиблари ҳисобланишади.\nМюнстер Германиянинг университет шаҳри ҳисобланади. Ўзбекистонлик талабалар бу ерда чуқур билим олишлари билан бирга маҳаллий жамоатчилик вакилларини ҳамда чет эллик талабаларни халқимизнинг бой маданияти, анъана ва урф-одатлари, тарихий шаҳарларию гўзал обидалари билан таништиришга доимо вақт топишади.\nЯқинда мазкур олий ўқув юртида ана шундай тадбирлардан бири - Ўзбекистон кечаси бўлиб ўтди. Мамлакатимизнинг Франкфурт-Майн шаҳридаги бош консуллиги вакиллари иштирокида ташкил этилган ушбу кечада Мюнстер университетининг профессор-ўқитувчилари, талабалар ва кенг жамоатчилик вакиллари иштирок этдилар.\nЎзбек ёшлари томонидан тайёрланган видео ва фото тақдимотлар чоғида республикамизнинг замонавий ривожланиши, сайёҳлик салоҳияти ва миллий анъаналари, шунингдек, изчиллик билан ҳаётга тадбиқ этилаётган ижтимоий-иқтисодий ва суд-ҳуқуқ соҳаларидаги ислоҳотлар ҳақидаги атрофлича маълумотлар тадбир қатнашчиларининг эътиборига ҳавола қилинди.\nЎзбекистон кечасининг маданий қисмида намойиш этилган ўзбекистонлик талабалар ижросидаги ашула ва рақслар ҳамда қизиқарли миллий ўйинлар тадбирга алоҳида шукуҳ бахш этди.\n- 17 йилдан буён Ўзбекистон миллий университети ва Мюнстер университети ўртасидаги ҳамкорлик алоқаларида фаол иштирок этиб келмоқдаман, - дейди Германиянинг мазкур олий ўқув юрти профессори Томас Томасек. - Ўзбекистонда Германияга, немис тилини ўрганишга қизиқувчилар кўп. Уларнинг кўпчилиги юртимизга келишади, бу ерда зўр иштиёқ билан ўз билимларини оширишади.\nШуни ҳам айтиш керакки, сўнгги пайтларда немис талабалари орасида ҳам Ўзбекистонда таълим олишга, ўзбек тилини ўрганишга қизиқувчилар сони ортиб бораётгани кузатилмоқда. Зеро, бизнинг Ўзбекистон миллий университети билан ҳамкорлигимиздан кўзланган мақсад ҳам шу - ўзбек ва немис ёшлари учун имконият яратиш, уларнинг ўз билимлари ва дунёқарашини кенгайтиришга бўлган интилишларини қўллаб-қувватлаш.\nМен бир фикрда собитман: “Ўзбекистон имкониятларга бой ўлка, у албатта ривожланган мамлакатлар сафидан жой олади”.\nКейинги пайтларда олиб борилаётган кенг қамровли ислоҳотлар натижасида республикангизнинг обрў-эътибори бутун дунёда янада ортиб бораётгани менинг ишончимни мустаҳкамламоқда. Дарҳақиқат, бугунги кунларда қайси немис газетасини варақламанг, унинг саҳифаларида Ўзбекистон янги Президенти бошчилигида амалга оширилаётган ислоҳотлар, улар бераётган натижалар ҳақидаги хабар-мақолаларни ўқийсиз. Ёш авлод вакилларига берилаётган эътибор ва ишонч ҳам халқаро миқёсда ўз эътирофини топмоқда.\nИшончим комилки, бизнинг ҳамкорлигимиз мамлакатларимиз ўртасидаги дўстона, икки томонлама маданий-гуманитар алоқаларнинг янада мустаҳкамланишига камтарона ҳисса бўлиб қўшилади. “Жаҳон” АА, Франкфурт-Майн.


Ажойиб ишбилармонлар — Ishonch Gazetasi\nҚуёнчилик ҳақида гап кетса, кўпчиликнинг ёдига «Ажойиб хаёлпараст» фильми тушади. Тажриба учун олиб келинган қуёнлар фильм қаҳрамони Ҳасаннинг эътиборини тез кўпайиши билан тортган эди. Шу тариқа тезда бойиб кетиш фикри ўша давр учун қизиқ туюлган бўлса-да, аммо бугун ҳақиқатдан ҳам қуёнчилик ҳар бир хонадон учун, ишбилармон кишилар учун ҳақиқий даромад манбаига айланиши мумкин.\nБуни Сирдарё вилояти Мирзаобод тумани «Деҳқонобод» МФЙда яшовчи Равшан Бозорбоев ўз фаолиятида яққол кўрсатиб берди. Аниқ мақсадли, ишга жон-жаҳди билан киришадиган ва яна режалари бир талай ғайратли тадбиркор «Сирдарё момиқ қуёнлари» фермер хўжалигини ташкил этиб, ишни соҳанинг сир-асрорларини ўрганишдан бошлаган. Тадбиркор узоқ йиллар чорвачилик билан шуғулланган, соҳани пухта ўзлаштирган. Қолаверса, мутахассислиги ҳам зоотехник, Тошкент давлат аграр университетининг зоотехния факультетини битирган, назарий билимга эга.\nИкки йил бурун қуёнчиликка меҳри тушиб, Италиядан 110 дона наслли қуён олиб келди.\n– Қуён тез етиладиган ва кўп насл берувчи жонивор ҳисобланади, – дейди «Сирдарё момиқ қуёнлари» фермер хўжалиги раҳбари Равшан Бозорбоев. – Улар мазали, парҳезбоп гўшти, телпак, пўстин ва бошқа мўйнали кийимлар тайёрлашга ишлатиладиган териси учун боқиб кўпайтирилади. Гўшти бошқа уй ҳайвонлари ва паррандаларникига нисбатан камроқ холестерин сақлайди. Улар учун биргина мақбул микроиқлим яратиш билан чегараланмай, санитария шароити, ёритиш режими, қуёнхонага кислороднинг яхши келиши, қулай катаклар ва яна кўплаб омиллар бўлиши талаб этилади. Битта қуён бир йилда 70 тагача кўпаяди. 75 кунда гўштга топширилади. Ундан ўтиб кетса, холестерин йиға бошлайди. Парҳезбоп гўшт етиштириб, элимиз дастурхони тўкинлигига ўз ҳиссамизни қўшаётганимиздан хурсандмиз. Қуёнлардан олинадиган маҳсулотларнинг сифати тоза ва юқори бўлиши уларнинг сақлаш шароитига боғлиқдир. Қуёнларни катакларда сақлаш бошқа усуллардан кўра афзалроқдир. Чунки катакларда сақланган қуёнларда касаллик кам учрайди ва микроиқлим яхши бўлади.\nИнтилганга омад ёр, дейишади. Ҳозирда Равшан аканинг қуёнлари 6 мингтага етган. Шу кунгача 300 миллион сўмлик қуёнлар сотилди. Республикамизнинг барча жойларидан келиб, унинг қуёнларидан олиб кетиб кўпайтиришмоқда. Абдурашид Бозорбоев, Элдор Шерқўзиев, Алла Клапушко, Ғайрат Бобонов каби 12 нафар ишчи фермер хўжалиги юксалишида катта хизмат қилаётир.\nҚўли очиқ, саховатли инсоннинг бири икки бўлиши азалдан бор гап. Равшан Бозорбоев ҳар йили маҳалладаги мактаб, боғчаларнинг таъмирлаш ишларига қарашади. Кам таъминланган оилаларнинг аҳволидан тез-тез хабар олади. Шунингдек, маҳалла ёшлари қуён боқиш сир-асрорларини фермага келиб ўрганишмоқда.\n– Равшан Бозорбоевнинг фаолияти атрофдагиларга ибрат, – дейди Агросаноат мажмуи ходимлари касаба уюшмаси Республика кенгашининг Сирдарё вилояти бўйича масъул ташкилотчиси Ҳайитбой Фармонов. – Кўпчилик у каби қуён етиштириш ҳадисини олиш учун маслаҳатини олишга келади. Тажрибали тадбиркор улардан бу борадаги илмини аямайди, йўл-йўриқ кўрсатади. Ишим юришиб кетармикан, деб иккиланиб ёнига келганлар эса қатъий қарор билан ортга қайтади.\nТадбиркор айни пайтда фаолиятини кенгайтириб, кўплаб ишларни амалга оширишни кўнглига туккан. Яқин кунларда Россиядан технология келтириб, ундан фойдаланган ҳолда маҳсулотини чет давлатларга экспорт қилишни йўлга қўймоқчи. Бу яна янги иш ўринлари яратилади деганидир.\nФермер хўжалиги фаолияти билан яқиндан танишар эканмиз, ишига сидқидилдан ёндашадиган, камтарин, очиқ чеҳра Равшан акани шундай таърифлагимиз келди: ажойиб ишбилармон. Шундай тадбиркорларимиз кўпаяверсин.


Президент Шавкат Мирзиёев Самарқанд вилоятига ташрифи чоғида дастлаб Имом Бухорий мақбарасини зиёрат қилди. Қуръон тиловат қилинди.Бу ҳақда давлатимиз раҳбари Матбуот хизмати хабар берди.\n—Дунё харитасида яна бир илмий марказ пайдо бўлди. Бу марказ мамлакатимизга илм, барака олиб келади. Ёшларимизга билим, куч беради. Бу ерда ўқиганлар, зиёратган келганлар катта маънавият, маърифат олади, —деди Шавкат Мирзиёев.\nИмом Бухорий илмий-тадқиқот марказига ҳамоҳанг яна бир олий диний таълим муассасаси —Ҳадис илми мактаби ҳам бунёд этилган. Шавкат Мирзиёев ушбу мактаб билан ҳам танишди.


Молия вазирлигида халқаро рейтинг ва индекслар билан ишлаш бўйича вазир ўринбосари иш бошлади\n16 декабр 2019, Тошкент вақти: 17:45\nЎзбекистон Молия вазири Жамжид Қўчқоров яна бир ўринбосарлик бўлди.\nЎзбекистон президенти Шавкат Мирзиëевнинг 7 март кунги фармони билан мамлакат Молия вазирлигида халқаро рейтинг ва индекслар билан ишлаш бўйича масъул вазир ўринбосари лавозими таъсис этилди.\nАйни пайтда¸ вазирлик тузилмасида бошқарув ходимларининг сони қўшимча 10 та штат бирлигидан иборат Халқаро рейтинг ва индекслар билан ишлаш бошқармаси ҳам ташкил этилди.\nХалқаро рейтинг ва индексларда Ўзбекистон Республикасининг ўрнини яхшилаш бўйича ишларни амалга оширишга масъул вазир ўринбосари лавозимига¸ маҳаллий матбуотга кўра¸ 38 яшар Одилбек Исаков тайинланган.\nЖаҳон иқтисодиёти ва дипломатия университетида таҳсил олган Исаков¸ расмий биографиясига кўра¸ сўнгра Буюк Британияда ўқиган ва 2018 йилда Молия вазири маслаҳатчиси сифатида Ўзбекистонга қайтганга қадар Буюк Британиянинг HSBC банки бошқарма бошлиғи бўлиб ишлаган.


Президент фермерни яна "бағрига босди". Фермер хурсандми?\nЖорий йилда Ўзбекистонда 2012 йилга нисбатан қарийиб 500 минг тонна ғалла кўп етиштирилди, лекин фермерларнинг ихтиёрида ўтган йилга солиштирганда 823 минг тонна оз ғалла қолдирилди.\nЎзбекистон президенти Ислом Каримов ҳар йилгидай ғаллакорларни навбатдаги “тарихий ғалаба билан” табриклади. Президентнинг бу йилги табригини фарғоналик фермер Улуғбек ва қорақалпоғистонлик фермер Мурод ака билан бирга ўқидик.\n"80 центнердан ҳосил олганлар ҳам бор"\nПрезидент табригида айтилишича, Ўзбекистонда бу йил 7 миллион 610 минг тонна ғалла ҳосили олинди. Бу йилги мавсумда ўртача ҳосилдорлик 55 центнерга етган. Улуғбек ҳам, Мурод ака ҳам президент келтирган бу рақамга қўшилади.\n-Олди 80 центнердан олди. Менинг ҳосилим гектарига 48 дан чиқди ака.\n-Яхши бўлганлари 50 центнердан олишди. Ерга яхши ишлов берганлар шундайдан олишди ғаллани.\n"Ма санга, ма санга, нима қолди Ҳасанга?"\nПрезидентнинг табригида 2013 йилда фермерлар ўтган йилга нисбатан қарийиб 500 минг тонна ғалла етиштиргани айтилади. Ўтган йилги ҳосил 7 миллион 170 минг тонна бўлган эди.\n“Бугун Ўзбекистон қишлоқ хўжалиги тарихида биринчи бор мана шундай мисли кўрилмаган натижага эришиб, кўпчилик вилоят ва туманларда, фермер хўжаликларида ҳосилдорликни юксак даражага етказганимиз фидойи деҳқон ва фермерларимиз қандай буюк ишларга қодир эканини намоён этиб, бутун халқимизнинг кайфияти ва руҳини кўтарди, десак, ҳеч қандай муболаға бўлмайди” дейилади табрикда.\nПрезидент “фидойи деҳқон ва фермерлар”га бу йилги ҳосилнинг 50 фози, яъни 3 миллион 524 минг тоннаси қолдирилганини айтди.\nШу аснода каминада “Бу кўпми ёки озми?” деган савол туғилди. Ўтган йилга солиштирамиз. Мантиққа таянадиган бўлсак “Ўзбекистон қишлоқ хўжалиги тарихида мисли кўрилмаган натижага эришган” деҳқонларга бу йил кўпроқ ҳосил қолдирилиши керак эди. Бироқ рақамлар бунинг аксидан далолат бермоқда.\nЎтган йили деҳқонларга ғалла ҳосилининг 60 фоиздан кўпроғи, яъни 4 миллион 347 минг тоннаси қолдирилган. Демак, бу йил ўтган йилга солиштирганда фермерлар ва аҳоли ихтиёрида қолдирилган ғалла миқдори 823 минг тоннага озроқдир.\nМана шу жойда қорақолпоғистонлик фермер Мурод аканинг гапларига қулоқ солайлик. Унинг айтишича, бу йил ғалла планини ошириб бажарганлардан ҳам режадан ошиқ ғалла олиб қўйилган.\n-Планни тўлдирганлар ҳам юрибди. Ошиб қолган ғаллани ҳам қолдирмасдан олишиб кетдилар. Плани тўлса-да, ортганини ҳам олди. Ахир ортган ғаллани фермерга бериши керак эди-ку. Фермер хоҳласа уни сотиши керак, одамларига бериши керак. Фермернинг қўлида ҳам ишчилари бор, -деди Мурод ака.\nУлуғбекнинг гапларига ишонадиган бўлсак, Фарғонада томоман бошқача вазият.\n-Пландан ошганини ҳаммасини ўзимизнинг уйимизга туширдик. Ўзимизга ўриб берди. Мен 22 тонна ғалла туширдим. Ака, ҳали даромаднинг ҳисобига етганимиз йўқ. Ҳали ҳамма пулларимизни туширганимиз йўқ. Ҳамма пуллар тушса, кейин ҳисоб-китоб қиламиз-да. Ҳозирги аниқ даромадим шу 22 тонна буғдой, -деди Улуғбек.\nПрезидент барча юртдошларни яна "бағрига босди"\nПрезидент ўз табриги якунида “юксак хирмонга муносиб ҳисса қўшган барча-барча юртдошларимизни бағримга босиб, яна бир бор самимий табриклайман»”, деди. “Фидокорона ва ҳалол меҳнатингиз учун ўз номимдан, бутун халқимиз номидан таъзим қиламан”, деди.\nТабрикни ўқиб бўлгач, фермерлардан президент табригидан ташқарида қолган мухим нарсалар ҳақида сўрадим. Давлат фермердан ғаллани қандай нархда сотиб олди? Давлат нархи фермер қилган чиқмларни қоплайдими?\nФарғоналик фермер Улуғбекнинг айтишича, ғалланинг бир килосини давлат 425 сўмдан сотиб олган.Бу нарх чиқимларни фойдаси билан қоплайди. Бозорда эса ғалла нархи 550-600 сўм. Бироқ Улуғбек давлат ғаллани бозор нархидан арзонроқ сотиб олганига хафа эмас.\n-Бизга давлат ҳамма нарсани қилиб берса, техникамиз, соляркамиз, ўғитларимизни еримизнинг бошига олиб келиб берса. Бозорда 550-600 сўмлигига қарамай давлатга топширамиз-да. Бизга мана шу яхши-да. Албатта, давлат бу нарсаларни бекорга бермайди. Бу нарсаларнинг пулини ҳосилни йиғиб-териб олганимиздан кейин, пулларимизни тушириб олшганимиздан кейин тўлаймиз, -деди Улуғбек.\n"Боради келади... боради келади..."\nОзодлик радиоси ўтган йилларда ўз режасини бажара олмаган фермерлар прокуратура ва милицияга чақиртирилгани, турли таҳдидларга учрагани ҳақида кўп ёзган эди. Бу йил ҳам эски ҳамом эски тосми ёки ўзгаришлар борми?\nСаволимизга жавоб берар экан қорақолпоғистонлик фермер Мурод ака режани бажара олмаган фермерлар ҳар йилгидай прокуратурага чақиртирилаётганини айтди:\n-Планини тўлдира олмаганлар ҳам юрибди, ҳеч гап йўқдай. Энди ҳар йили такрорланадиган аҳволда бу. Прокуратурага чақиртирилади, прокуратурага боради келади, боради келади... Куни шу билан ўтади-да. У ерда мажлис қилади, дўқ-пўписа қилади. Лекин шу кунгача планни тўлдирмаган фермернинг прокуратура у нарсасини ёки бу нарсаини олиб қўйганини кўрганим йўқ, -деди Мурод ака.


Одамлар дардига дармон бўлмоқ – эзгулик ва олижанобликнинг юксак намунасидир — Ўзбекистон Соғлиқни сақлаш ходимлари касаба уюшмаси\nБугун Наманган вилоят ҳокимлигида тиббиёт ходимлари куни муносабати билан тантанали маросим бўлиб ўтди. Унга вилоят тиббиёти жамоатчилигининг энг фаол ва илғор вакиллари таклиф этилди.\nТадбир аввалида вилоят ҳокими, Олий Мажлис Сенати аъзоси Шавкат Абдураззоқов Ўзбекистон Республикаси Президенти Шавкат Мирзиёевнинг Ўзбекистон соғлиқни сақлаш соҳаси ходимларига йўллаган табригини ўқиб эшиттирди.\nВилоят раҳбари барчани қутлуғ сана – Тиббиёт ходимлари куни билан қутлар экан, соғлиқни сақлаш соҳаси вакилларининг ижтимоий ҳаётдаги фаоллиги, аҳоли саломатлигини мустаҳкамлашдаги жонбозлиги, айниқса пандемия шароитида кўрсатган жасоратию матонатини алоҳида эътироф этди. Тизим тараққиётига муносиб ҳиссасини қўшаётган саломатлик посбонларидан уч нафари байрам арафасида Президент Фармонига кўра давлатимизнинг юксак мукофотлари билан тақдирланганлигини маълум қилди.\nЖумладан, I даражали «Саломатлик» ордени билан Поп туманидаги «Мададим Сино» хусусий неврология шифохонаси раҳбари Шамшиддин Абдураҳимов, «Соғлом турмуш» медали билан Уйчи туманидаги «Ахси» оилавий шифокорлик пункти мудири Дилбархон Қаюмова ҳамда «Шуҳрат» медали билан Мингбулоқ туманидаги «Дўмса» оилавий шифокорлик пункти патронаж ҳамшираси Саида Ахунжановалар мукофотланишди.\nТантанали маросимда бир гуруҳ соғлиқни сақлаш соҳаси илғорларига вилоят ҳокимлигининг Фахрий ёрлиқлари ва эсдалик совғалари топширилди.\nТақдирлаш маросими кун тартибидан вазирлик мукофотларига созовор бўлган фаолларни ва “Йилнинг энг яхши шифокори” кўрик-танлови ғолибларини рағбатлантириш ҳам ўрин олган эди. Шунга кўра, вилоят соғлиқни сақлаш бошқармаси бошлиғи Абдулҳоди Иминов, ВССБ статисти Лола Улуғбоева, “Доктор-А” хусусий клиникаси раҳбари Толибжон Мамадумаров, Республика шошилинч тиббий ёрдам илмий маркази Наманган филиали бош директори Аброжон Алижоновлар вазирлик буйруғига кўра “Ўзбекистон Республикаси соғлиқни сақлаш аълочиси” кўкрак нишони билан тақдирландилар. Шунингдек, бир гуруҳ соҳа фидойиларига вазирликнинг Фахрий ёрлиқлари берилди.\nВа ниҳоят кўпчилик орзиқиб кутган “Йилнинг энг яхши шифокори”кўрик-танлови натижалари эълон қилинди. Унга кўра 35 нафар иштирокчи номинациялар бўйича ғолиб чиқди. Уларга ҳам диплом ҳамда эсдалик совғалари топширилди. (Рўйхат “Шифокор ва ҳаёт” газетасининг 22-сонида чоп этилади).\nТадбир ниҳоясида Поп туманидаги «Мададим Сино» хусусий неврология шифохонаси раҳбари Шамшиддин Абдураҳимов, Уйчи туманидаги «Ахси» оилавий шифокорлик пункти мудири Дилбархон Қаюмова, Мингбулоқ туманидаги «Дўмса» оилавий шифокорлик пункти патронаж ҳамшираси Саида Ахунжанова, “Доктор-А” хусусий клиникаси раҳбари Толибжон Мамадумаров, Наманган шаҳридаги “Гўзал-шифо” хусусий клиникаси педиатри Муяссар Нишонова ва бошқалар кўрсатилган юксак эҳтиром учун миннатдорчилик изҳор этиб, бор куч ва тажрибаларини соҳа ривожини таъминлашга сафарбар этажаклари ҳақида гапирдилар. — Чексиз ҳаёжон билан сўзга чиқдим. Чунки, куни кеча муҳтарам Президентимизнинг Фармонлари билан давлатимизнинг юксак мукофотига созовор бўлганимдан жуда ҳам таъсирланиб кетдим. Ҳеч ҳам хаёлга келмаган улкан рағбат бўлди. Жонажон Ўзбекистонимизда фидокорона меҳнат қилган, эл дардига дармон бўлиш учун сидқидилдан хизмат қилган инсонлар ҳеч қачон беэътибор қолмаслигига амин бўлдим,- дейди I даражали «Саломатлик» ордени соҳиби Шамшиддин Абдураҳимов. — Тиббиёт соҳасида кечаётган ислоҳатлар самараси туфайли яхши ниятлар билан «Мададим Сино» хусусий неврология шифохонасини очган эдик. Мўъжазгина маскан бугунга келиб йирик соғлиқни сақлаш муассасасига айланди. 55 ўринли шифохонамизда айни пайтда 3— турда тиббий хизмат кўрсатилмоқда. 25 иш ўрнига эгамиз. Хизматимиз элга манзур бўлаётганлиги учун қатновчилар сони тобора ортиб боряпти. Беморлардан мунтазам олқишлар оляпмиз.\nДавлатимиз раҳбарининг эътибори ва ғамхўрлиги туфайли хусусий тиббиёт равнақи учун кенг имкониятлар яратиб берилаётганлигини ҳар доим ҳис этиб турибмиз. Бунга жавобан янада астойдил изланяпмиз. Халқимизга сифатли ва малакали тиббий хизмат кўрсатиш учун даволаш ва диагностика ишларини янада такомиллаштириш ниятидамиз.\nНаманган вилоят кенгаши раиси Аббос Мамадалиев\n← Сурхондарёда «Касаба уюшмалари куни» олдидан қатор тадбирлар ўтказилди\nМеждународное сотрудничество: в центре внимания охрана труда медицинских работников →


Азиза Ёқубова Рухшона эри билан нега ажрашганини маълум қилди — видео - ShouBiz.uz\nЯнгиликлар 10:35 | 18.2.22\nАзиза Ёқубова Рухшона эри билан нега ажрашганини маълум қилди — видео\nАктриса ҳамкасби унга тақлид қилаётганини сезиб қолган\nТелебошловчи, актриса Азиза Ёқубова хонанда, актриса Рухшона эри билан ажрашишига нима сабаб бўлганини айтди.\nАзиза Ёқубованинг обуначилари бир ҳамкасби унга тақлид қилаётганини айтган. Актриса уни кузатгач, ўзи ҳам бунга амин бўлган. Телебошловчи у инсон нима дейишга ақли етмаса, маслаҳат беришини таъкидлаган.\n«Бир инсоннинг видеосини ‘Сиз нима десангиз, нима қилсангиз шуни қайтаряпти’, деб жуда кўп ташлаяпсиз. Одам ўзининг боши бўлмаганидан кейин, бировнинг боши билан иш қилар экан. Маслаҳат сўраса, бериб турамиз. Ўзининг ақли етмас экан. Айтган одамингизни кузатдим. Ҳақиқатдан шундай экан. Нима гапирсам, шуни қайтаряпти», — дейди актриса.\nМаълум бўлишича у Рухшона ва видеоларининг бирида Аллоҳга кифоя қилганларимга Аллоҳ ўзи кўрсатяпти деган. Шунингдек, Азиза Ёқубова у эрига хиёнат қилгани учун оиласи бузилганини таъкидлаб, ўзида ундай эмаслигини айтган.\n«Бир видеосида ўзича тегиштириб қўйибди. Аллоҳга солган инсонларимга Худо кўрсатяпти деган. Сен ўзингни бечора кўрсатсанг, эрингга хиёнат қилиб, нима ишлар қилганингни ҳам, оиланг нима сабабдан бузилганини ҳам айтиб кейин ўзингни кўрсат. Сенга маслаҳатим мени тилингга олма. Чунки Худога шукур қиламан, сенга ўхшаб эримга хиёнат қилиб ҳаётим бузилмаган. Мени ҳақорат қилгани учун сўраб олдим», — дейди Азиза Ёқубова.\nШу билан бирга, Азиза Ёқубованинг кузатувчиларидан бири бу инсон Рухшона эканини ёзган.\nШунингдек, аввалроқ Рухшона уни қўллаган инсонларга раҳмат айтган ва Аллоҳга кифоя қилган инсонларига Аллоҳ кўрсатаётганини таъкидлаган.\n«Жуда ҳам кўпчилик ёзди. Сизларга қўллаб-қувватлаганингиз, ёнимда бўлганингиз ва маслаҳат берганингиз учун катта раҳмат. Аксарият одамлар Аллоҳга кифоя қилинг деб ёзган. Шундай қилдим. Аллоҳга кифоя қилган инсонларимга Аллоҳ кўрсатяпти ҳам. Худо хоҳласа ҳаммаси яхши бўлади. Яхши ҳаётга кириб келаётган бир палламда айнан шундай вазиятга дуч келдим. Ҳар бирингизни жуда ҳам яхши кўраман», — деб айтганди Рухшона.


29 июнь куни Эрдўған ва Путин ўртасида телефон мулоқоти ўтказилади\n17:07 / 28.06.2016\nТуркия президенти Ражаб Тойиб Эрдўған шу ҳафтада Россия президенти Владимир Путин билан телефон орқали суҳбатлашади. Бу ҳақда Россия президентининг матбуот котиби Дмитрий Песков журналистларга маълум қилган.\n"Албатта томонлар ҳали бир-бирига томон қадам ташламади. Лекин бу йўналишда ишлар кетмоқда. Хусусан, эртага Россия томони ташаббуси билан мамлакат президенти Владимир Путин ва Туркия раҳбари Ражаб Тойиб Эрдўған ўртасида телефон мулоқоти ўтказилади", деган Песков.\n27 июнь куни Кремлдагилар Эрдўған Путинга йўллаган мактубида Су-24 воқеаси учун узр сўрагани ҳақида айтишди.\nШунингдек, Туркия президенти Россия билан муносабатлар тез орада нормаллашишига умид қилаётганини билдириб ўтди.\nКейинроқ Туркия бош вазири Биноли Йилдирим Туркия Россияга уриб туширилган Су-24 учун товон пули тўлашга тайёрлигини айтганди.\nБугун, бироз вақт олдинроқ бу маълумот инкор этилди.